title: Sandy Martin

text: Martin on toiminut teatterissa tuottajana, ohjaajana ja näyttelijänä. Hän ollut perustamassa New Yorkin teatteriyhtiöitä WPA Theatre ja Perry Street Theatre. Martin on sovittanut näytelmäkäsikirjoituksia.


title: Pinja Hanski

text: Pinja Hanski (nyk. Pinja Rautio, s. 1974) on suomalainen laulaja. Hänen veljensä on näyttelijä Janus Hanski ja sisko laulaja Anna Hanski. Hän on laulaja Seppo Hanskin tytär ja näyttelijä Pehr-Olof Sirénin lapsenlapsi.


title: Pinja Hanski

text: 1900-luvun lopussa hän keikkaili ja levytti Ville Witkan kanssa duona Pinja ja Ville.


title: Grays Harbor

text: Grays Harbor on estuaari, joka sijaitsee Washingtonin osavaltiossa Tyynenmeren rannikolla 72 kilometriä Columbiajoesta pohjoiseen. Lahti on veden alle vajonnut jokilaakso, joka muodostui viime jääkaudella, kun merivesi nousi Chehalisinlahteen.


title: Grays Harbor

text: Lahti on 27 kilometriä pitkä ja 19 kilometriä leveä. Chehalisjoki laskee sen itäpäähän, jossa joen rannalla sijaitsee Aberdeenin kaupunki, ja joen pohjoisrannalla tätä hiukan pienempi Hoquiam välittömästi luoteeseen ja lahden rannalle levittyen. Chehalisin lisäksi Grays Harboriin laskee useita muita pienempiä jokia ja puroja, kuten Hoquiam ja Humptulips.


title: Grays Harbor

text: Grays Harborin erottaa merestä matalien niemien muodostama portti, joka on vain noin kolme kilometriä leveä. Molemmat niemet ovat asuttuja: pohjoisella niemellä sijaitsee Ocean Shores, eteläisellä niemellä Westport. Lahden alkuperäinen nimi oli Bullfinch Harbor, mutta se nimettiin myöhemmin löytäjänsä, kapteeni Robert Grayn mukaan. Tämä löysi lahden vuonna 1792 ja purjehti sinne osana pitkin rannikkoa suuntautuneita turkismyyntiretkiään.


title: Grays Harbor

text: Alueen piirihallinto perustettiin vuonna 1854, mutta laajamittainen seudun puuteollisuuden, lähinnä sahateollisuuden, viitoittama asuttaminen alkoi 1870-luvulla. Kun Yhdysvaltain itäosien metsävarat olivat ehtyneet, monet aikaisemmin idässä ja pohjoisvaltiossa työtään tehneet lokarit () muuttivat Grays Harborin alueelle. Sinne heitä tuli myös Euroopasta, erityisesti Ruotsista ja Suomesta.


title: Grays Harbor

text: Vuonna 1988 Hoquiamin läheisyyteen perustettiin 6,2 neliökilometrin suuruinen luonnonsuojelualue, jonka runsas lajisto asuu vuorovesialueen mutatasangoilla ja suolasoilla.


title: All Together Now

text: All Together Now on englantilaisen rockyhtye Argentin kolmas albumi. Se äänitettiin Abbey Road Studiolla Lontoossa 1971. Levy julkaistiin heinäkuussa 1972.


title: All Together Now

text: Albumi oli yhtyeen suurin kaupallinen menestys. Se nousi Britannian albumilistan sijalle 13, ja pysyi listalla yhteensä 8 viikkoa. USA:ssakin levy myi hyvin. Albumin singlehittejä olivat "Hold Your Head Up" (UK ja USA nro 5) sekä "Tragedy”´ ja “He´s a Dynamo“.


title: All Together Now

text: 1997 julkaistulla CD-versiolla löytyy yhteensä seitsemän bonuskappaletta, muun muassa Russ Ballardin sävellys “God Gave Rock and Roll to You”.


title: Yleisurheilun alle 20-vuotiaiden Euroopan-mestaruuskilpailut 1970

text: Vuoden 1970 yleisurheilun alle 20-vuotiaiden Euroopan-mestaruuskilpailut käytiin Pariisissa, Ranskassa.


title: Ouwo Moussa Maazou

text: Ouwo Moussa Maazou (s. 25. elokuuta 1988 Niamey) on nigeriläinen jalkapalloilija, pelipaikaltaan hyökkääjä. Hän edustaa Tunisian pääsarjassa ES Sahelia.


title: Ouwo Moussa Maazou

text: Maazou aloitti uransa nigeriläisessä Sahel SC:ssä. Vuonna 2007 hän siirtyi Belgian liigassa pelanneeseen KSC Lokereniin. Maazou oli seurassa kaksi vuotta, kunnes lähti venäläiseen TsSKA Moskovaan. Hän on pelannut moskovalaisjoukkueessa 15 ottelua ja ollut seurasta lainalla sekä AS Monacossa että FC Girondins de Bordeaux'ssa. Maazou oli mukana voittamassa Venäjän cupia vuonna 2009.


title: Ouwo Moussa Maazou

text: Heinäkuussa 2012 Maazou allekirjoitti kolmen vuoden sopimuksen ES Sahelin kanssa.


title: Ouwo Moussa Maazou

text: Maazou on pelannut Nigerin maajoukkueessa vuodesta 2008 lähtien. Hän on edustanut joukkuessa muun muassa , joissa hän pelasi viisi ottelua. Maazou on tehnyt maajoukkueessa yhden maalin, voittomaalin Egyptiä vastaan karsinnoissa Afrikan-mestaruuskilpailuihin 2012.


title: Bershka

text: Bershka on espanjalaisen Inditex-yhtiön omistama nuorille suunnattua muotia myyvä myymäläketju. Sillä on 675 liikettä 48 maassa. Suomessa sillä ei ole toimintaa; lähimmät liikkeet ovat Virossa. Bershka perustettiin huhtikuussa 1998.


title: Saawariya

text: Saawariya (televisioesityksessä Saawariya – Täyttymätön rakkaus, , suomeksi ”Rakkaani”) on Sanjay Leela Bhansalin ohjaama ja tuottama intialainen Bollywood-elokuva vuodelta 2007. Se perustuu Fjodor Dostojevskin ”Valkeat yöt” -novelliin. Elokuvassa ensiesiintymisensä tekevät molemmat pääroolien näyttelijät: Ranbir Kapoor (Rishi Kapoorin ja Neetu Singhin poika) ja Sonam Kapoor (Anil Kapoorin tytär). Rani Mukerji, Salman Khan ja Zohra Sehgal esiintyvät sivurooleissa.


title: Saawariya

text: "Saawariya" on yksi harvoista Suomessa DVD:nä julkaistuista Bollywood-elokuvista. Se sai ensi-iltansa Suomen televisiossa Nelosella vuonna 2013.


title: Saawariya

text: Elokuvan kertoja on prostituoitu Gulabji (Rani Mukerji), joka on RK-baarin kanta-asiakas. Hän tutustuu baarin laulajaan Ranbir Rajiin (Ranbir Kapoor). Vaikka Raj tietää, mitä Gulabji tekee työkseen, hän kohtelee tätä ystävällisesti. Kun Raj kertoo tarvitsevansa asuinpaikan, Gulabji neuvoo häntä menemään Lilianin (Zohra Sehgal) luokse. Lilian antaa vain niiden jäädä taloonsa, joista hän pitää. Raj päättää mennä tapaamaan häntä.


title: Saawariya

text: Raj tapaa Lilianin ja he käyvät tunteikkaan keskustelun, jonka aikana Lilian kertoo, että hänen poikansa lähti vuosia sitten armeijaan eikä ole palannut. Hän antaa Rajin jäädä, koska tämä muistuttaa häntä hänen pojastaan. Raj lähtee illalla kävelylle ja tapaa salaperäisen mustaan pukeutuneen tytön. Raj yrittää puhua tytölle, mutta tämä juoksee karkuun ja Raj alkaa seurata häntä. Saatuaan väärän käsityksen, tyttö huutaa Rajille ja käskee mennä pois. Pian humalainen mies alkaa seurata tyttöä ja Raj pelastaa hänet. Raj vaatii saada saattaa tytön kotiin. Tyttö suostuu, ja Rajille selviää, että tytön nimi on Sakina (Sonam Kapoor). Tuona yönä Raj rakastuu häneen.


title: Saawariya

text: Ajateltuaan Sakinaa koko yön, Raj päättää kertoa, että rakastaa häntä. Kun hän yrittää puhua Sakinalle seuraavana iltana, Sakina ei ole tuntevinaan häntä eikä suostu puhumaan hänelle. Raj suuttuu, mutta he sopivat välinsä. Raj vie Sakinan suosikkipaikkaansa, kellotorniin. Ennen kuin hän ehtii paljastaa tunteensa, Sakina kertoo olevansa rakastunut johonkin toiseen. Hän kertoo miehen nimen olevan Imaan (Salman Khan), ja kuinka he rakastuivat miehen asuessa vuokralla Sakinan isoäidin talossa. Sakina oli murtunut, kun Imaan lähti, mutta he sopivat tapaavansa sillalla.


title: Saawariya

text: Vaikka Raj tietää, että Sakina ei rakasta häntä, hän haluaa silti auttaa tätä. Raj alkaa uskoa, että Imaania ei oikeasti ole olemassa. Hän kysyy neuvoa Gulabjilta, ja tämä neuvoo häntä kertomaan tunteistaan Sakinalle. Raj päättää kosia Sakinaa eidinä. Hän vie Sakinan RK-baariin ja laulaa hänelle. Sakina muistaa, että on aika tavata Imaan sillalla, ja juoksee pois. Raj seuraa häntä ja sanoo, että Imaania ei ole. Sakina käskee Rajin antaa hänen mennä. Loukattu Raj menee Gulabjin luo ja sanoo, että haluaa viettää yön tämän kanssa. Syvästi loukkaantuneena Gulabji heittää hänet ulos kadulle.


title: Saawariya

text: Raj palaa sillalle, missä Sakina odottaa Imaania. Sakina on varma, että Imaan ei enää tule. Hän päättää valita Rajin, koska tietää miten paljon tämä rakastaa häntä. Raj yrittää tehdä Sakinan onnelliseksi ja onnistuukin. Kävellessään kotiin he ohittavat sillan, missä he tapasivat. He näkevät Imaanin sillalla odottamassa Sakinaa. Kahden vaiheilla oleva Sakina ei tiedä, mitä tekisi, mutta Raj käskee hänen mennä Imaanin mukaan. Raj kääntyy sivutielle ja uppoutuu ihaniin muistoihin Sakinasta.


title: Sur

text: Sur voi tarkoittaa seuraavia:


title: Shimazu Yoshihiro

text: Shimazu Yoshihiro (, 21. elokuuta 1535 – 30. elokuuta 1619) oli japanilainen daimio, joka kuului Shimazun klaaniin. Hän oli Shimazu Takahisan poika ja Shimazu Yoshihisan pikkuveli.


title: Shimazu Yoshihiro

text: Yoshihiro oli kyvykäs kenraali, ja osallistui usein veljensä kampanjoihin. Vuonna 1572 hän johti joukkonsa voittoon taistelussa Itō Yoshisuken lukumäärältään suurempaa armeijaa vastaan. Tämän jälkeen hän toimi laajasti Kyūshūn yhdistämiseksi, kunnes lopulta joutui alistumaan Toyotomi Hideyoshin palvelukseen vuonna 1587. Tämän alaisuudessa Yoshihiro nimitettiin daimioksi, ja hänet lähetettiin osallistumaan Hideyoshin Korean kampanjaan.


title: Shimazu Yoshihiro

text: Pian Hideyoshin kuoltua sijaishallitsijoiden neuvosto jaukautui kahteen leiriin Tokugawa Ieyasun ja Ishida Mitsunarin johdolla. Yoshihiro liittoutui Mitsunarin kanssa, mutta ei tullut tämän kanssa toimeen, eikä tuntenut saavansa ääntään kuuluviin päätöksenteossa. Ieyasun ja Mitsunarin kohdatessa Sekigaharan taistelussa vuonna 1600, Yoshihiron ja Mitsunarin välit olivat hyvin tulehtuneet. Yoshihiro raivostui jopa kun Mitsunarin lähettiläs saapui käskemään häntä taisteluun nousematta ensin ratsailta, ja Mitsunarin täytyi tulla henkilökohtaisesti pahoittelemaan tapahtunutta. Tästä huolimatta Yoshihiro ei suostunut hyökkäämään, mikä pahensi entisestään Mitsunarin tilannetta. Lopulta toinen Mitsunarin liittolaisista Kobayakawa Hideaki liittyi Tokugawaan, ja hyökkäsi Ōtani Yoshitsugun selustaan.


title: Shimazu Yoshihiro

text: Taistelun päätteeksi Yoshihiro joutui Tokugawan sotilaiden piirittämäksi, mutta ei suostunut antautumaan. Hän kokosi joukkonsa ja murtautui väkisin Tokugawan linjojen läpi pakoon. Tämän seurauksena suuri osa Yoshihiron joukoista menehtyi, mutta he onnistuivat samalla haavoittamaan Tokugawan tärkeää kenraalia, Ii Naomasaa, jonka uskotaan kuolleen tämän johdosta kaksi vuotta myöhemmin. Taistelusta paettuaan Shimazu palasi laivoilla takaisin Satsumaan.


title: Shimazu Yoshihiro

text: Yoshihiron onnistui sopia välinsä Tokugawan kanssa, joka antoi Yoshihiron pojan Shimazu Tadatsunen seurata isäänsä klaanin johtajana. Loppuelämänsä Yoshihiro vietti Sakurajimassa kouluttaen nuorempia sukupolvia.


title: Merikarvianjoki

text: Merikarvianjoki on runsaskoskinen joki Siikaisten ja Merikarvian kunnissa Satakunnassa. Joki saa alkunsa Isojärvestä Siikaisissa ja jatkuu Merikarvian alueella, jossa se laskee mereen Merikarvian keskustan luona. Joen pituus on 27 kilometriä, pudotuskorkeutta mereen on 35 metriä, ja keskivirtaama on noin 15 m³/s. Vaelluskaloilla on merestä vapaa nousuyhteys koko joen matkalle. Merikarvianjoki on Etelä-Suomen suosituimpia kalastuskohteita.


title: Merikarvianjoki

text: Joen varrella sen keskijuoksulla sijaitsee Merikarvian Lankosken kylä, jossa on aiemmin toiminut Lankosken paperitehdas. Joen suulla sijaitsee Merikarvian kirkonkylä, joka muodostuu Alakylän ja Ylikylän kylistä.


title: Merikarvianjoki

text: Joki on osa Karvianjoen vesistöä ja tärkein sen kolmesta lasku-uomasta. Karvianjoen vesistön kaksi muuta lasku-uomaa ovat Noormarkun Inhottujärvestä Porissa alkunsa saava Noormarkunjoki eli Eteläjoki ja Noormarkun Poosjärvestä alkunsa saava Pohjajoki, jotka molemmat laskevat mereen Ahlaisissa Porissa. Merikarvianjokeen laskee pohjoisesta Merikarvian Lauttijärven ja Tuorilan kylien suunnasta Tuorijoki.


title: Joe E. Brown

text: Joe E. Brown (28. heinäkuuta 1892 Holgate, Ohio – 6. heinäkuuta 1973 Los Angeles, Kalifornia) oli yhdysvaltalainen näyttelijä ja koomikko. Hän aloitti esiintyjänuransa sirkuksessa kymmenvuotiaana ja siirtyi myöhemmin vaudeville-esiintyjäksi. Vuonna 1920 hän eteni Broadwaylle. Ensimmäisen kerran hän näytteli elokuvissa vuonna 1928 ja seuraavana vuonna hän solmi sopimuksen Warner Bros -elokuvastudion kanssa. Brownin Warnerille tekemien elokuvien joukkoon kuuluu muun muassa vuonna 1935 valmistunut "Kesäyön unelma". Sopimus Warnerin kanssa päättyi 1936, jonka jälkeen Brown näytteli pääasiassa b-elokuvissa. Sodan jälkeen Brown keskittyi teatteriin ja 1950- ja 1960-luvuilla hän esiintyi myös televisiossa. Hänen viimeiset elokuvaesiintymisensä olivat pääasiassa cameorooleja, merkittävimpänä poikkeuksena Osgood Fieldingin rooli vuonna 1959 valmistuneessa elokuvassa "Piukat paikat". Brown on saanut tähden Hollywood Walk of Famelle.


title: Pallivahankivi

text: Pallivahankivi eli Pallivaha on noin 10 metriä korkea siirtolohkare Pallivahanmäen kupeessa Turun Pallissa. Kivi on antanut nimensä ympäröivälle Pallivahan eli Pallin asuinalueelle, jossa sijaitsevat muiden muassa Pallivahan koulu ja Pallivahan kirkko. Kiveen liittyy tarina, jonka mukaan sen on nykyiselle paikalleen viskannut läheisellä Nunnavuorella asunut jättiläinen. Nimen Pallivaha alkuosa viittaa kiven muotoon ja tulee murteen "palloa" merkitsevästä sanasta "palli". Loppuosa "vaha" tarkoittaa lounaismurteessa isoa kiveä tai rajakiveä. Kivi on rauhoitettu luonnonmuistomerkkinä.


title: Pallivahankivi

text: Vuoden 2011 heinäkuussa yhtenä Turku -hankkeen käsityöteoksena Pallivahankivellä toteutettiin paikkasidonnainen taideteos, jossa siirtolohkare verhottiin pienistä pitsiliinoista yhteen ommellulla suurella pitsipeitteellä, johon kaupunkilaiset olivat saaneet lahjoittaa pitsejä, ja pitsejä kerättiin myös kirpputoreilta ja kierrätyskeskuksista eri puolilta Suomea. Ajatuksena teoksessa oli houkutella ihmisiä käyttämään vanhaa kokoontumispaikkaa, jollaisena kiven on kerrottu aiemmin toimineen. Avajaisissa oli läsnä kymmeniä ihmisiä ja teoksen vieraskirjaan jätettiin seuraavan kuukauden aikana runsaasti viestejä, ja vierailijat olivat myös täydentäneet teosta lisäämällä siihen itse tuomiaan pitsialusvaatteita. Teoksen avajaisissa siirtolohkareella nähtiin myös harpunsoittaja.


title: Tərtər

text: Tərtər (lausutaan [tärtä´r], ) on kaupunki Azerbaidžanissa. Se sijaitsee Kuran sivujoen Tərtərin rannalla 332 kilometriä Bakusta länteen. Kaupunki on Tərtərin piirin keskus. Asukkaita on 19 400 henkeä (vuonna 2010).


title: Tərtər

text: Tərtərin kylästä tuli vuonna 1869 Jelizavetpolin lääniin kuuluneen Dževanširin kihlakunnan keskus. Myöhemmin se oli piirikunnan ja vuodesta 1934 lähtien hallintopiirin keskus. Vuonna 1949 Tərtəristä tuli kaupunki, joka sai nimen "Mir-Bəşir" (ven. Мир-Баши́р, "Mir-Bašir") azerbaidžanilaisen neuvostojohtajan Mir Bəşir Qasımovin mukaan. Alkuperäinen nimi palautettiin vuonna 1991.


title: Tərtər

text: Kaupunki on maatalousalueen keskus, jossa toimii puuvillanjalostamo ja elintarviketeollisuutta.


title: Mir Bəşir Qasımov

text: Mir Bəşir Fəttah oğlu Qasımov (, 1879 Täbrizin vilajeetin Dašbulahin kylä – 23. huhtikuuta 1949 Baku) oli azerbaidžanilainen neuvosto- ja puoluejohtaja.


title: Mir Bəşir Qasımov

text: Mir Bəşir Qasımov syntyi köyhän talonpojan perheeseen. Hän liittyi bolševikkipuolueeseen vuonna 1905 ja osallistui vuosien 1905–1907 vallankumoustapahtumiin Bakussa. Vuonna 1920 hänet valittiin Azerbaidžanin kommunistipuolueen keskuskomitean ja Bakun vallankumouskomitean jäseneksi. Vuosina 1921–1924 ja 1931–1935 Qasımov työskenteli Azerbaidžanin SNT:n toimeenpanevan keskuskomitean varapuheenjohtajana ja vuosina 1937–1938 sen puheenjohtajana. Vuosina 1935–1937 hän oli tasavallan sosiaalihuollon kansankomissaari. Vuosina 1938–1949 Qasımov toimi Azerbaidžanin korkeimman neuvoston puhemiehistön puheenjohtajana. Hän oli myös Neuvostoliiton korkeimman neuvoston edustaja ja puhemiehistön varapuheenjohtaja.


title: Mir Bəşir Qasımov

text: Qasımov on palkittu kahdella Leninin kunniamerkillä. Tərtərin kaupunki kantoi hänen nimeään vuosina 1949–1991.


title: Härmä (elokuva)

text: Härmä on JP Siilin käsikirjoittama ja ohjaama elokuva, joka sai ensi-iltansa 17. helmikuuta 2012. Elokuva kertoo 1800-luvun puukkojunkkareista. Elokuvan ensi-esitys oli Kauhavalla 27. tammikuuta 2012, jossa se esitettiin tuhannelle kutsuvieraalle.


title: Härmä (elokuva)

text:
1800-luvulla mahtava Välitalon tila on menossa perinnöksi puukkojunkkareiden joukossa pyörivälle Eskolle. Nuorempi suoraselkäinen Matti, joka on salakihloissa naapuritilan tyttären Ainon kanssa, olisi isännäksi sopiva. Perinteiden vastaisesti veljesten isä päättää testamentata tilansa esikoisen ohi Matille. Tästä alkaa veljesten välillä kiihkeä taistelu sekä tilasta että Ainosta.
Elokuva kuvattiin kesällä 2011 Seinäjoella, Lapualla ja Kauhavalla. Elokuvaa kuvattiin osittain myös Kuortaneella. Muita kuvauspaikkoja olivat Helsinki, Ylihärmä, Laitila, Laihia sekä Vaasan museoalue.


title: Göygöl

text: Göygöl (lausutaan [göigö´l], ) on kaupunki Azerbaidžanissa. Se sijaitsee Kuran sivujoen Gəncəçayn rannalla 364 kilometriä Bakusta länteen. Kaupunki on Göygölin piirin keskus. Asukkaita on 19 500 henkeä (vuonna 2010).


title: Göygöl

text: Paikkakunta on saanut alkunsa saksalaisten vuonna 1819 perustamasta "Helendorfin" tai "Helenendorfin" siirtokunnasta (ven. Елендорф, "Jelendorf" tai Еленендорф, "Jelenendorf"). Siirtolaiset harjoittivat etupäässä viininviljelyä ja konjakin valmistusta. Vuonna 1938 Helendorfista tuli kaupunki, joka sai nimen "Xanlar" (ven. Ханла́р, "Hanlar") azerbaidžanilaisen vallankumouksellisen Xanlar Səfərəliyevin mukaan. Vuonna 1939 kaupungin 5 600 asukkaasta 47,6 % oli saksalaisia, 20,8 % armenialaisia ja 18,1 % assyrialaisia. Saksalaiset karkotettiin Kazakstaniin vuonna 1941. Nykyisen nimensä kaupunki sai vuonna 2008.


title: Göygöl

text: Göygöl on maatalousalueen keskus, jossa toimii konepaja ja elintarviketeollisuutta. Nähtävyyksiin kuuluu vuonna 1857 valmistunut goottilaistyylinen luterilainen kirkko sekä kaupungin viimeisen saksalaisen, vuonna 2007 kuolleen Viktor Kleinin talo, josta suunnitellaan museota. Lähistöllä on suuri pronssi- ja rautakautinen kurgaanihautausmaa ja muinainen asuinpaikka. Kaupungin eteläpuolella sijaitsee luonnonkauneudestaan kuuluisa Göygölin suojelualue.


title: Juha (vuoden 1956 elokuva)

text: Juha on Toivo Särkän vuonna 1956 ohjaama suomalainen värielokuva. Se pohjautuu Juhani Ahon samannimiseen romaaniin vuodelta 1911.


title: Juha (vuoden 1956 elokuva)

text: Samasta aiheesta ovat ohjanneet elokuvan myös Nyrki Tapiovaara ja Aki Kaurismäki. Suomalaissyntyinen Mauritz Stiller on ohjannut Ruotsissa aiheesta elokuvan "Johan" (1921).


title: Juha (vuoden 1956 elokuva)

text: Elokuvasta tehtiin samanaikaisesti ruotsinkielinen versio, jonka ensi-ilta oli Sundsvallissa tammikuussa 1957. Menestys oli kuitenkin heikko, eikä elokuvaa esitetty Tukholmassa.


title: Juha (vuoden 1956 elokuva)

text: Särkän "Juha" on ensimmäinen suomalainen pitkä värielokuva ja myös ensimmäinen suomalainen laajakangaselokuva (AgaScope). Juha on Marjan kasvattaja, ja he ovat solmineet järkiavioliiton. Vilkkusilmäinen Shemeikka saapuu kaupantekoon Juhan kanssa ja viettelee Marjan.


title: Juha (vuoden 1956 elokuva)

text: Televisioesityksen yhteydessä on kritiikissä todettu, ettei Särkän ohjaustyö yllä Tapiovaaran ja Kaurismäen tasolle, sillä kerronta on näyttelijäkeskeistä, teatterinomaista. Elina Pohjanpään roolisuoritusta Marjana on kuitenkin kehuttu edelleen puhuttelevaksi. "Juhan" luontokuvaus on tehty Kuusamossa.


title: Yleisurheilun alle 20-vuotiaiden Euroopan-mestaruuskilpailut 1973

text: Vuoden 1973 yleisurheilun alle 20-vuotiaiden Euroopan-mestaruuskilpailut käytiin Duisburgissa, Länsi-Saksassa.


title: Muhammad Irfan

text: Muhammad Irfan (s. 5. kesäkuuta 1984 Kohat) on pakistanilainen jalkapalloilija, pelipaikaltaan puolustaja. Hän edustaa seuratasolla PIA FC:tä, jossa hän on pelannut vuodesta 2002 lähtien. Irfan on pelannut Pakistanin maajoukkueessa kuusi ottelua, muttei ole tehnyt niissä yhtäkään maalia. Hän on osallistunut muun muassa , joissa hän pelasi Irakia vastaan ottelussa, joka päättyi 0-0.


title: Aşağı Ağcakənd

text: Aşağı Ağcakənd (, ) on taajama Azerbaidžanin Goranboyn piirissä. Se sijaitsee Pienen-Kaukasuksen reuna-alueella noin 35 kilometriä Goranboysta lounaaseen.


title: Aşağı Ağcakənd

text: Aşağı Ağcakəndin kylästä tuli hallintopiirin keskus vuonna 1931. Vuonna 1938 se sai nimen "Şaumyan" (ven. Шаумя́новск, "Šaumjanovsk") Stepan Šaumjanin mukaan. Vuonna 1961 siitä tuli kaupunkimainen taajama.


title: Aşağı Ağcakənd

text: Etupäässä armenialaisten asuttama Šaumjanin piiri lakkautettiin ja liitettiin Goranboyn piiriin helmikuussa 1991. Vuoristo-Karabahin sodan aikana vuonna 1992 koko armenialaisväestö karkotettiin alueelta. Vuonna 2010 taajamassa oli 200 asukasta.


title: Nathan Beaulieu

text: Nathan Beaulieu (s. 5. joulukuuta 1992 Stratford, Ontario) on kanadalainen jääkiekkoilija, pelipaikaltaan puolustaja. Hän pelaa tällä hetkellä AHL-farmiliigan Hamilton Bulldogsissa.


title: Nathan Beaulieu

text: Beaulieu auttoi joukkueensa Canadian Hockey Leaguen mestaruuteen vuonna 2011, ja hänet myös valittiin lopputurnauksen tähdistöjoukkueeseen. NHL-seura Montreal Canadiens varasi hyökkäävänä puolustajana tunnetun Beaulieun 17. pelaajana .


title: Yleisurheilun alle 20-vuotiaiden Euroopan-mestaruuskilpailut 1975

text: Vuoden 1975 yleisurheilun alle 20-vuotiaiden Euroopan-mestaruuskilpailut käytiin Ateenassa, Kreikassa.


title: Akechi Mitsuhide

text: Akechi Mitsuhide (明智 光秀, 1528 – 2. heinäkuuta 1582) oli daimio Oda Nobunagan kenraali, joka sittemmin petti Nobunagan ja pakotti tämän tekemään itsemurhan.


title: Akechi Mitsuhide

text: Mitsuhide oli Akechin linnaa Minon provinssissa hallinneen Akechi Mitsukuni poika. Hän palveli muun muassa Saitō-klaania ja Asakura Ujikagea kunnes siirtyi Nobunagan palvelukseen tämän valloitettua Minon vuonna 1566. Mitsuhide osoittautui päteväksi kenraaliksi, ja hänelle myönnettiin Sakamoto sekä kaksi piirikuntaa Ōmista vuonna 1571. Tämän jälkeen Mitsuhide lähetettiin rauhoittamaan Tamban alue, jonka myötä hänelle myönnettiin kyseinen alue sekä Kamiyaman linna.


title: Akechi Mitsuhide

text: Vuonna 1579 Mitsuhide sai haltuunsa Yakamin linnan Hatano Hideharulta esitettyään tälle sopineet rauhanehdot, mutta Nobunaga ei noudattanut näitä ehtoja vaan teloitti Hideharun. Useiden tarinoiden mukaan Hatanon perhe syytti Mitsuhidea petoksesta, ja murhasi tämän äidin.


title: Akechi Mitsuhide

text: Vuonna 1582 Mitsuhide johti armeijansa Honnojiin, minne Nobunaga oli majoittunut. Mitsuhiden joukot yllättivät tämän täysin, ja Mitsuhide pakotti valmiiksi haavoittuneen Nobunagan tekemään seppukun. Tämän jälkeen Mitsuhide kiirehti Kiotoon, missä keisari julisti hänet virallisesti shōguniksi. Mitsuhiden uskotaan toivoneen Nobunagan liittolaisesta Toyotomi Hideyoshista itselleen liittolaista, mutta sen sijaan tämä kiirehti yhdessä Tokugawa Ieyasun kanssa kostamaan Nobunagan kuoleman. Hideyoshi saavutti Mitsuhiden ensin, ja löi tämän Yamazakin taistelussa. Taistelusta paenneen Mitsuhiden sanotaan joutuneen lopulta maalaisroisto Nakamuran tappamaksi, vaikkakin joidenkin huhujen mukaan hän pakeni ja aloitti uuden elämän pappina nimellä Tenkai. Lyhyen valtakautensa johdosta Mitsuhidelle annettiin lempinimeksi ”kolmentoista päivän shōgun”.


title: Newtonin luku

text: Newtonin luku formula_1 on yleinen dimensioton suure liittyen inertia voiman vastavoimaan.


title: Newtonin luku

text: Newtonin lukuvulle on eri määrityksiä riippuen sovellettavasta alasta. Esim. tehosekoittimen Newtonin luku määritellään:


Newtonin luku


title: Newtonin luku

text: missä


title: Sean Couturier

text: Sean Couturier (s. 7. joulukuuta 1992 Phoenix, Arizona, Yhdysvallat) on yhdysvaltalaissyntyinen kanadalainen jääkiekkoilija, pelipaikaltaan keskushyökkääjä. Hän pelaa NHL-liigan Philadelphia Flyersissa. Couturierin vahvuuksiin kuuluvat kahden suunnan pelaaminen, monipuolisuus sekä vahva luistelu. 2015 kesällä Couturier solmi pitkän kuusivuotisen sopimuksen Flyersin kanssa, ja sen arvo tulee olemaan 26 miljoonaa dollaria.


title: Sean Couturier

text: Couturier on Flyersin ensimmäisen kierroksen varaus vuodelta .


title: Sean Couturier

text: Couturier syntyi Phoenixissa, Yhdysvalloissa hänen isänsä Sylvain Couturierin pelatessa ammatikseen jääkiekkoa IHL-liigan Phoenix Roadrunnersissa. Varhaislapsuutensa hän kuitenkin vietti pääosin isänsä pidempiaikaisissa asemapaikoissa, ensin Yhdysvaltain Milwaukeessa ja myöhemmin vielä Berliinissä, Saksassa. Perhe asettui Bathurstiin, New Brunswickin provinssiin Kanadaan hänen isänsä lopetettua pelaajauransa vuonna 2001 ja siirryttyä ammattimaisen juniorivalmennuksen pariin LHJMQ:n Acadie-Bathurst Titanin palvelukseen. Vuodesta 2005 Sylvain Couturier on toiminut seuran toimitusjohtajana.


title: Sean Couturier

text: Sean Couturier varattiin saman junioriliigan Drummondville Voltigeursin riveihin vuoden 2008 varaustilaisuuden ensimmäisellä kierroksella ennen Titanin varausvuoroa, joten Sean esiintyi näin vuosina 2008–2011 isänsä seuraa vastaan. Drummondvillen mukana hän voitti mestaruuden kaudella 2008–2009, ja sarjan pistepörssin kautta myöhemmin.


title: Sean Couturier

text: Couturier edusti Kanadaa vuoden 2011 nuorten MM-kilpailuissa, joukkueen ainoana tulevan kesän varaustilaisuudessa varauskelpoisena pelaajana. Kanada saavutti turnauksessa hopeaa.


title: Sean Couturier

text: Philadelphia Flyers varasi Couturierin kahdeksantena pelaajana vuoden . Puolueettoman kykyjenetsintätoimiston Central Scouting Servicen väliarvioinneissa Couturier oli pitkään Pohjois-Amerikan kenttäpelaajien listan kärjessä, mutta lopullisessa listauksessa hän löytyi sijalta viisi.


title: Sean Couturier

text: Couturier teki NHL-uransa ensimmäisen maalin 18. lokakuuta 2011 ottelussa Ottawa Senatorsia vastaan. Hän pelasi ensimmäisellä NHL-kaudellaan 77 runkosarjan ottelua ja 11 pudotuspeliä, mutta kaudella 2012–2013 hän pelasi osan kaudesta AHL-sarjan Adirondack Phantomsissa. Kahdella seuraavalla kaudella hän pelasi 82 NHL:n runkosarjan ottelua.


title: Sean Couturier

text: Couturier kuului maailmanmestaruuden voittaneeseen Kanadan maajoukkueeseen vuonna 2015.


title: Sean Couturier

text: 2. maaliskuuta 2016 Stan Bowman ja Peter Chiarelli nimesivät Couturierin ensimmäisten pelaajien joukossa edustamaan Pohjois-Amerikan alle 23-vuotiaiden yhdistelmäjoukkuetta vuoden 2016 maailmancupiin. Hän oli ennen turnausta joukkueensa kokenein pelaaja NHL-otteluiden määrällä mitattuna (331 ottelua).


title: Louis Réard

text: Louis Réard (1897 – 16. syyskuuta 1984) oli ranskalainen autoinsinööri ja muotisuunnittelija, joka tunnetaan parhaiten bikinien keksijänä. Hän keksi bikinit vuonna 1946.


title: Louis Réard

text: Vaikka Réard oli autoinsinööri, hän keksi bikinit kilpaillessaan vastustajansa Jacques Heimin kanssa siitä, kumpi keksisi maailman pienimmän uima-asun. Réard nimesi bikinit Bikinin atollin mukaan.


title: Rory McIlroy

text: Rory McIlroy (s. 4. toukokuuta 1989 Holywood, Pohjois-Irlanti) on pohjoisirlantilainen ammattilaisgolfaaja. Hän on voittanut urallaan neljä major-turnausta, ja hän on ollut golfin rankinglistan kärjessä.


title: Rory McIlroy

text: McIlroy voitti 14-vuotiaana vuonna 2003 Irlannin poikien mestaruuden ja vuonna 2004 Irlannin nuorten mestaruuden. Hänestä tuli 16-vuotiaana nuorin Irish Amateur Close Championshipin voittaja. Vuonna 2006 hän voitti Euroopan amatöörimestaruuden. Vuoden 2007 British Openissa hän oli paras amatööri sijoittumalla 42:nneksi.


title: Rory McIlroy

text: McIlroy siirtyi ammattilaiseksi syksyllä 2007. Hän otti ensimmäisen ammattilaisvoittonsa Dubai Desert Classicissa 2009. Vuonna 2011 hän voitti Yhdysvaltain avoimen turnauksen ja alitti tuloksellaan 268 lyöntiä neljällä lyönnillä Jack Nicklausin lyöntiennätyksen. Vuonna 2012 McIlroy voitti PGA Championship -turnauksen, ja hänestä tuli samana vuonna myös kaikkien aikojen nuorin yli 10 miljoonaa dollaria palkintorahoina tienannut pelaaja.


title: Rory McIlroy

text: Maailman ykköspelaajaksi McIlroy nousi vuonna 2012 ollessaan 22 vuoden ja 305 päivän ikäinen, toiseksi nuorimpana Tiger Woodsin jälkeen. McIllroy voitti Euroopan ja Yhdysvaltojen rahalistat vuonna 2012. Vuonna 2014 hän voitti useita turnauksia, kuten major-turnaukset British Openin ja PGA Championshipin. Hän on voittanut urallaan yhteensä neljä major-turnausta.


title: Rory McIlroy

text: Golfin tullessa uutena lajina mukaan Rion olympialaisissa 2016, McIlroy päätti edustaa Ison-Britannian sijaan Irlantia.


title: Rory McIlroy

text: McIlroy solmi tammikuussa 2013 viisivuotisen sponsorisopimuksen amerikkalaisen urheiluvälinejätti Niken kanssa.


title: Rory McIlroy

text: McIlroy seurusteli vuosina 2011–2014 tanskalaisen tennispelaajan Caroline Wozniackin kanssa.


title: Yleisurheilun alle 20-vuotiaiden Euroopan-mestaruuskilpailut 1977

text: Vuoden 1977 yleisurheilun alle 20-vuotiaiden Euroopan-mestaruuskilpailut käytiin Donetskissa, Ukrainan SNT:ssa, Neuvostoliitossa.


title: Ranskan juutalaiset

text: Ranskan juutalaiset ovat Ranskassa asuvia juutalaisia. Ranskan juutalaisia on arviolta 600 000, mikä tekee maan juutalaisyhteisöstä Euroopan suurimman. Suurin keskittymä on Pariisissa, jossa asuu noin 300 000 juutalaista. Muita suuria keskittymiä ovat Marseille (80 000), Lyon (30 000), Nizza (20 000), Toulouse (20 000) ja Strasbourg (12 000). Noin 15 % Ranskan juutalaisista käy säännöllisesti synagogassa.


title: Ranskan juutalaiset

text: Juutalaiset asettuivat nykyisen Ranskan alueelle Rooman valtakunnan aikana. Juutalaisia yhteisöjä on ollut kirjallisten lähteiden mukaan Vannesissa vuodesta 465, Valencessa vuodesta 524 ja Orleansissa vuodesta 533. 500-luvulla Pariisissa sijaitsi synagoga, mutta se purettiin myöhemmin ja paikalle rakennettiin kirkko. 700-luvulle mennessä juutalaiset toimivat muun muassa maataloudessa, kaupan alalla ja osa kuului yhteiskunnan yläluokkaan. Juutalaisia alettiin vainota ristirekien jälkeen 1000-luvulta alkaen. Vaino kiihtyi 1100-luvun aikana ja juutalaisia tapettiin ja heidän omaisuuttaan takavarikoitiin. Tavallista oli myös juutalaisten karkoittaminen, mutta monessa tapauksessa heidän annettiin palata karkotuksen jälkeen. Esimerkiksi vuonna 1305 Ranskasta karkotettiin noin 100 000 juutalaista, mutta heidän annettiin palata vuonna 1315. Mustan surman aikana juutalaisia syytettiin usein tautien aiheuttamisesta ja lopulta vuonna 1394 juutalaiset karkotettiin kokonaan. 1500-luvulla Ranskaan tuli sefardijuutalaisia Espanjasta ja Portugalista, josta heidät oli karkotettu. Monista sefardeista tuli varakkaita, mutta samoin ei käynyt maahan Puolasta 1600-luvulla tulleille aškenasijuutalaisille, jotka asettuivat Alsaceen, Lorraineen ja Savoijiin. Pariisiin muodostui juutalaisyhteisö 1700-luvulla sefardien asettuessa kaupunkiin Seinen vasemmalle rannalle aškenasien asettuessa oikealle rannalle. Ensimmäinen synagoga avattiin Pariisiin vuonna 1788. Kansalaisuuden juutalaiset saivat vasta Ranskan vallankumouksen yhteydessä vuonna 1790. Kaikki uskonnolliset yhteisöt oli kielletty vuosina 1793–1794, mutta juutalaisuus tunnustettiin virallisesti vuonna 1806. Vuonna 1818 säädettiin laki, jolla määrättiin juutalaisten asuinalueista. Juutalaisista tuli merkittävä tekijä taloudessa, tieteessä ja taiteessa, sekä vähäisemmissä määrin politiikassa.


title: Ranskan juutalaiset

text: 1800-luvun lopussa sattui niin sanottu Dreyfusin tapaus, jossa juutalaista kapteeni Alfred Dreyfusia syytettiin vakoilusta ja maanpetoksesta. Seuranneen oikeudenkäynnin epäkohtien saama julkisuus jakoi Ranskan voimakkaasti Dreyfusin kannattajiin ja vastustajiin. Presidentti armahti Dreyfusin vuonna 1898. Tapaus vaikutti muun muassa kirkon ja valtion erottamispäätökseen vuonna 1905 ja sionisti Theodor Herzlin ajatteluun, jonka mukaan juutalaisille piti saada oma kotimaa. Vuodesta 1881 vuoteen 1914 Ranskaan oli saapunut noin 25 000 juutalaista Itä-Euroopasta. Suurimmalle osalle heistä Ranska oli pysähdyspaikka matkalla Yhdysvaltoihin. Ensimmäisen maailmansodan jälkeen juutalaisia tuli Ranskaan edelleen Itä-Euroopasta, Venäjältä ja Pohjois-Afrikasta. Yhdysvaltojen päätös rajoittaa maahanmuuttoa vuonna 1924 asetti lisää painetta Ranskaan. Vuonna 1923 perustettiin "Fédération des Societés Juifs de France" auttamaan juutalaisia maahanmuuttajia. 1930-luvulla juutalaisia alkoi paeta Ranskaan Natsi-Saksasta. Saksan hyökätessä Ranskaan maassa asui noin 300 000 juutalaista. Saksan kanssa yhteistyötä tehnyt Vichyn Ranska ja Ranskasta vietiin muualle 76 000 juutalaista. Heistä noin 73 500 kuoli keskitysleireillä.


title: Ranskan juutalaiset

text: Sodan jälkeen vuonna 1945 Ranskassa asui 180 000 juutalaista. Vuonna 1951 määrä oli kasvanut lukuun 250 000 pääasiassa Pohjois-Afrikasta muuttaneiden juutalaisten takia. Antisemitismi kasvoi jälleen, tällä kertaa etenkin Pohjois-Afrikasta muuttaneiden muslimien ja vasemmiston keskuudessa. Kuuden päivän sota kiristi välejä ja muslimien sekä juutalaisten välillä tapahtui yhteenottoja. 1980-luvulta lähtien ääriortodoksisten juutalaisten määrä on kasvanut etenkin Pariisissa.


title: Ranskan juutalaiset

text: Antisemitististen tapausten määrä on kasvanut etenkin syyskuun 11. päivän iskujen jälkeen. Muun muassa juutalaisia hautausmaita on vandalisoitu. Tapausten määrä on lisääntynyt myös Israelin kiristyneen tilanteen myötä. Antisemitististen iskujen huippu oli vuonna 2004. Vuonna 2005 tapahtui ensimmäinen antisemitistinen murha kymmeneen vuoteen, kun muslimijoukko tappoi ja ryösti juutalaismiehen Pariisissa. Valtio on yrittänyt hillitä uskontojen välisiä ongelmia ja tällä perusteella kiellettiin uskonnolliset symbolit kouluissa vuonna 2004. Antisemitismistä on syytetty myös Front National-puoluetta, jonka jotkin edustajat ovat muun muassa kiistäneet holokaustin. Suurin osa juutalaislapsista käy valtion kouluja, mutta hepreankielisten koulujen kävijämäärät ovat lisääntyneet. Vuonna 2005 Ranskassa toimi 147 juutalaista järjestöä, joista 15 oli saanut verovapauden uskonnollisena järjestönä. Ranskasta Israeliin vuosittain muuttavien määrä on lisääntynyt noin 1 000:a 2 000:n.


title: Melfort

text: Melfort on kaupunki Kanadassa, Saskatchewanin provinssissa. Kaupunki sijaitsee noin 95 kilometriä kaakkoon Prince Albertin kaupungista. Melfortin väkiluku on 5 192 (2006) asukasta.


title: Melfort

text: Kaupunkia kutsutaan lempinimellä Revontulien kaupunki (), koska sen alueella nähdään usein revontulia lähes ympäri vuoden.


title: Melfort

text: Ensimmäisenä eurooppalaisena vuonna 1753 ranskalainen Chevalier de la Corne tutki alueen sopivuutta viljakasvien kasvatukseen ja totesi maaperän olevan suotuisaa maatalouden harjoittamiseen. Ensimmäisenä asukkaana tilansa perusti Hudson's Bay Companyn työntekijä Reginald Beatty vuonna 1884 joka myös perusti Stoney Creekin siirtokunnan nykyisen Melfortin kaupungin eteläpuolelle. Vuonna 1892 Stoney Creekin väkiluku kasvoi vomaikkaasti, kun alueelle muutti suurempi joukko siirtolaisia. Vuoden 1902 heinä- ja elokuussa Canadian National Railway rautatieyhtiön maanmittaajat merkitsivät rautatielinjausta nykyisen Melfortin alueen läpi, joka valmistui vuonna 1904. Rautatielinjaus rakennettiin 2,4 kilometriä etelään Stoney Creekistä. Linjauksen johdosta Stoney Creekin asukkaat päättivät siirtää kaupungin rakennuksineen rautatien varteen, nykyisen Melfortin paikalle. Kaupungin nimesi ensimmäisen asukkaan Reginald Beattyn vaimo Mary Melfort Campbell, joka oli ensimmäinen naispuolinen eurooppalainen alueelle. Hän nimesi asuinalueen, Argyllistä, Skotlannista kotoisin olevan sukunsa mukaan Melfortiksi.


title: Melfort

text: Melvillestä tehtiin virallisesti kylä vuonna 1903. Ensimmäisessä väestönlasekennassa 21. heinäkuuta 1906 kylän väkiluku oli 448 asukasta. Melfortin väkiluku kasvoi ja 1. heinäkuuta 1907 siitä tehtiin kaupunki (Town).


title: Melfort

text: Kaupungin talous perustuu maatalouteen ja sen palveluihin. Melfortin läheisyydessä sijaitsee useita teurastamoja, myllyjä, viljankäsittelylaitoksia, maatalouskemikaalien toimittajia ja koillisen Saskatchewanin suurin vilajavarasto. Maatalouskoneiden myynti on suurin kaupan sektori kaupungissa. Kaupungin talousalueella asuu kaikkiaan 60 000 asukasta ja se on koillisen Saskatchewanin keskus. Matkailu on alueen toinen tärkeä sektori. Turistit käyttävät vuosittain noin 9-12 miljoonaa dollaria alueen palveluihin.


title: Melfort

text: Melfort sijaitsee lämminkesäisellä mannerilmastovyöhykkeellä (Köppenin ilmastoluokitus Dfb). Talvet ovat yleensä kylmiä ja kuiva ja kesät puolestaan lyhyitä, lämpimiä ja keskimääräistä kosteampia.


title: Myanmarin historia

text: Myanmarin nykyisen alueen ensimmäiset kuningaskunnat olivat pyu ja mon-kansojen kuningaskuntia, jotka asuttivat aluetta ennen kuin burmalaiset eli bamarit saapuivat alueelle 800-luvulla. Ensimmäinen burmalaisten kuningaskunta oli Baganin kuningaskunta, joka muodostui 800-luvun puolivälissä. Vuosisatojen ajan alueella oli monia pieniä kuningaskuntia. Kuningas Alaungpayan valtakaudella 1700-luvulla Burman alue yhdistyi suurin piirtein nykyiseen muotoonsa.


title: Myanmarin historia

text: Iso-Britannia alisti Burman valtansa alle Anglo-burmalaisten sotien jälkeen 1800-luvulla. Britit hallitsivat maan luonnonvaroja, mutta he kiihdyttivät maan kehitystä kehittämällä infrastruktuuria.


title: Myanmarin historia

text: Burma itsenäistyi vuonna 1948, minkä jälkeen maa on kohdannut monia sisäisiä kriisejä etnisten ja poliittisten epävakauksien myötä. Kenraali Ne Winin johtama armeija kaappasi vallan vuonna 1962. Sotilasjuntta on käytännössä johtanut maata siitä asti. Vuonna 1989 juntta muutti maan nimeksi Myanmar.


title: Myanmarin historia

text: Burman alueella tiedetään olleen kivikautista asutusta noin 11 000 vuotta ennen ajanlaskun alkua. Tätä varhaista kulttuuria kutsutaan Anyathian kulttuuriksi, Ylä-Burman toisen nimen Anyathan mukaan. Tästä varhaisesta kulttuurista ei tiedetä paljoa, mutta on saatu selville että sen varhaiset asukkaat elivät paleoliittisella kaudella ja ihmiset käyttivät kivi- ja puutyökaluja. Merkittävä arkeologinen löytöpaikka on Padah-Lin luolat Burman itäosassa sijaitsevasta Shanin osavaltion alueella olevista, josta löydetyt kiviesineet ja kalliomaalaukset on ajoitettu ajanjaksolle 11 000–6 000 eaa. Varhaiset asukkaat elivät hedelmällisen Iravadijoen varrella ja he olivat metsästäjä-keräilijöitä, eivätkä he vielä tunteneet maatalousmenetelmiä.


title: Myanmarin historia

text: Pronssikausi saapui alueelle noin vuonna 1500 eaa. ja tuolla ajanjaksolla ihmisten tiedetään pitäneen jo kotieläimiä ja harjoittaneen riisinviljelystä. Rautakausi alkoi alueella noin vuonna 500 eaa. Tuohon aikaan alkoi syntyä raudanvalmistustaitoisia yhteiskuntia nykyisen Mandalayn kaupungin eteläpuolelle.


title: Myanmarin historia

text: Ensimmäinen tunnettu alueelle saapunut kansa oli monit, jotka alkoivat asuttaa maata noin vuonna 300 eaa. Heidän uskotaan saapuneen alueelle nykyisen Kiinan länsiosasta, ja heidän elipiirinsä laajeni Iravadi-joen vartta pitkin etelään. Heidän ensimmäinen kuningaskuntansa Suvannabhumi keskittyi Thatonin satamakaupungin ympärille noin 300 eaa. Monien kulttuuri alkoi saada 200-luvulla eaa. vaikutteita Intian suunnalta, ja moneilla oli ratkaiseva merkitys buddhalaisuuden leviämisessä Kaakkois-Aasiaan.


title: Myanmarin historia

text:
Ensimmäisiä kansoja alueella olivat myös tiibetiläis-burmalaisia kieliä puhuneet pyut, jotka saapuivat nykyisen Burman alueelle ensimmäisellä vuosisadalla jaa. Pyuiden ensimmäinen kuningaskunta Sriksetra sijaitsi Iravadijoen laaksossa. Pyuiden muinaiset kaupungit kukoistivat alueella tuhannen vuoden ajan vuosina 200 eaa. – 900 jaa.
Varsinaiset burmalaiset eli bamarit alkoivat saapua alueelle Tiibetin suunnalta 800-luvulta lähtien, syrjäyttäen Iravadijoen varrella asuneet monit ja pyut. Vuonna 849 burmalaiset perustivat pääkaupunkinsa Baganiin, joka sijaitsi nykyisen Burman keskiosassa Iravadi-joen varrella. Paganin kuningaskunta oli ensimmäinen burmalainen kuningaskunta.


title: Myanmarin historia

text: Maan ensimmäinen merkittävä kuningas oli Anawrahta, joka hallitsi maata 1044–1077. Hänen johdollaan burmalaiset valloittivat vuonna 1057 mon-kansan hallitseman Thatonin ja koko maa yhdistyi burmalaisvallan alle. Hän myös vakiinnutti maahan theravada-buddhalaisuuden. Ensimmäisen burmalaisen dynastian valta päättyi Kublai-kaanin mongolien valloitukseen ja pääkaupungin hävitykseen vuonna 1287. Shan-kansan hallitsijat täyttivät valtatyhjiön vähäksi aikaa nykyisen Burman pohjoisosassa, jonne syntyi useita Shan-kuningaskuntia. Merkittävin niistä oli Avan kuningaskunta. Etelässä taas mon-kansa perusti oman Hanthawaddyn kuningaskuntansa burmalaisten vallan heikkenemisen jälkeen. Nykyisen Burman ja Intian rajamaille syntyi rakhine-kansan hallitsema Arakanin kuningaskunta.


title: Myanmarin historia

text: Burmalaisten uusi valtakeskus taas muodostui Taungoon kaupunkiin. Mongolien hyökkäyksen jälkeen kesti 200 vuotta ennen kuin burmalaiset pystyivät taas kontrolloimaan yhtä suurta aluetta nykyisen Burman alueelta. Vuonna 1541 burmalaisia hallinnut Taungoo-dynastian kuningas Tabinshwehti yhdisti eri kansat jälleen burmalaisten vallan alle liittoutuen portugalilaisten kanssa. 1600-luvulla Burma hajosi jälleen ja Shanit alkoivat valloittaa uudelleen alueita pohjoisessa Burmassa. Etelässä burmalaiset taas joutuivat vastatusten portugalilaisten kanssa ja vuonna 1613 burmalaiset torjuivat portugalilaisten valloitusyrityksen. Taungoo-dynastia kesti 1486–1752, mutta se hajosi keskinäisiin valtataisteluihin.


title: Myanmarin historia

text: Toungoo-dynastian jälkeen valtaan nousi Konbaung-dynastia vuonna 1752. Dynastian ensimmäinen kuningas oli Alaungpaya, jonka valtakaudella Burman alue laajentui suurin piirtein nykyiseen muotoonsa. Konbaung-hallitsijat keskittyivät sotiin ja valloituksiin, burmalaiset kävivät sotia käytiin moneja, rakhineita ja thaita vastaan. Vuonna 1757 burmalaiset hyökkäsivät monien Hamsavati-kuningaskuntaan ja sen jälkeen Manipurin kuningaskuntaan. Vuonna 1767 burmalaiset hyökkäsivät ja tuhosivat thaiden hallitseman Ayutthayan kuningaskunnan. Ayutthayan tuhoamisen jälkeen sotaretket nykyisen Intian alueelle jatkuivat ja vuonna 1784 burmalaiset valloittivat Arakanin ja vuonna 1816 Assamin kuningaskunnan. 1700-luvulla Konbaung-dynastia joutui myös neljän Kiinan Qing-dynastian maahantunkeutumisen kohteeksi.


title: Myanmarin historia

text: Valloitusretkien edetessä länteen nykyisen Intian alueella, burmalaiset törmäsivät vuonna 1824 Brittiläiseen Intiaan, mikä johti kolmeen tuhoisaan anglo-burmalaiseen sotaan.


title: Myanmarin historia

text: Kolmen Anglo-burmalaisen sodan jälkeen Burma joutui brittien hallintaan. Britannia alisti vuonna 1824 Ala-Burman valtansa alle ja vuonna 1886 maan loppuosan.


title: Myanmarin historia

text: Ensimmäinen anglo–burmalainen sota käytiin vuosina 1824–1826. Se päättyi Yandabon rauhaan, jossa burmalaiset joutuivat luovuttamaan Brittien siirtomaaimperiumille valloittamansa nykyisin Intiaan kuuluvat Manipurin ja Assamin, sekä Arakanin alueen maan lounaisrannikolla ja Tanintharyin rannikkokaistaleen maan eteläosassa. Toisen anglo-burmalaisen sodan seurauksena Burma menetti briteille loputkin Ala-Burmasta, mukaan lukien Rangoonin kaupungin, vuonna 1852.


title: Myanmarin historia

text: Toisen anglo-burmalaisen sodan jälkeen valtaan nousi kuningas Mindon Min. Hän perusti uuden pääkaupungin Mandalayn vuonna 1853, johon siirrettiin aiemman pääkaupungin Amarapuran väestö. Hän yritti modernisoida Burmaa ja kehittää teollisuutta, tietoisena siitä että brittien ja ranskalaisten valta lähialueilla kasvoi. Mindon Min oli viimeinen merkittävä burmalainen kuningas, hänen valtakautensa kesti vuoteen 1878 asti. Hänen poikansa Thibaw Min nousi valtaan veristen valtataistelujen jälkeen. Thibaw ei ollut yhtä neuvokas hallitsija ja hän asetti brittiläisille kauppiaille ylimääräisiä tullimaksuja, mikä provosoi brittejä. Britit lähettivät kuninkaalle uhkavaatimuksen jonka hän jätti huomioimatta, mikä johti kolmanteen anglo-burmalaiseen sotaan. Vuonna 1885 britit hyökkäsivät Ylä-Burmaan, valloittivat Mandalayn ja Thibaw syöstiin vallasta. Thibaw jäi viimeiseksi Burman kuninkaaksi.


title: Myanmarin historia

text: Vuonna 1886 britit hallitsivat koko nykyisen Burman kattavaa aluetta. Vuonna 1897 maasta tehtiin Brittiläisen Intian maakunta. Brittivallan alla maa jakaantui kahteen eriarvoiseen aleeseen. Iravadijoen laaksoa hallitsivat britit, kun Ylä-Burma sai pitää nimellisen itsenäisyytensä, valtaa saivat pitää vuoristokansat. Siirtomaa-aikana maahan muutti satoja tuhansia intialaisia. 1930-luvulla intialaisten osuus maan väestöstä oli 30–40 prosenttia, mikä johti intialaisvastaisiin mielenosoituksiin.


title: Myanmarin historia

text: Brittien alaisuudessa maa kävi läpi valtavan muutoksen. Burmaan luotiin vahva keskushallinto ja talous muuttui omavaraisviljelystä palvelemaan laajamittaista vientiä. Maa irrotettiin Intiasta vuonna 1937 omaksi kruununsiirtomaakseen. Vuoteen 1939 mennessä Burmasta tuli maailman suurin riisinviejä.


title: Myanmarin historia

text: Äänekkäimmän brittihallitoa vastustaneen ryhmän muodostivat aluksi buddhalaiset munkit. 1930-luvulla maassa syntyi thakin-puolue, joka sai nimensä siitä että burmalaisten tuli kutsua siirtomaaisäntiä nimellä "thakin", eli herra Burmalaiset päättivät että he ovat herroja omassa maassaan. Tunnetuimpia thakineita olivat Burman itsenäisyystaistelun merkittävimmäksi hahmoksi noussut Aung San, sekä U Nu. Aung San oli myös perustamassa vuonna 1938 Burman ensimmäistä kommunistista järjestöä. Britit määräsivät thakin-puolueen laittomaksi vuonna 1939 ja pidättivät sen johtohenkilöt. Aung Sanin onnistui paeta Kiinaan, missä hän sai Kiinan-Japanin sodan aikana japanilaisilta lupauksen sotilas- ja materiaaliavusta taistelussa brittejä vastaan.


title: Myanmarin historia

text: Burmalaiset nationalistit Aung Sanin johdolla liittoutuivat japanilaisten kanssa ajaakseen britit maasta. Burmalaiset ja japanilaiset hyökkäsivät Brittiläiseen Burmaan joulukuussa 1941. Burman valtaus brittiläisiltä toteutui lopulta toukokuussa 1942, kun brittiläisten Mandalayn puolustus murtui. Brittien Burman rajajoukot koostuivat lähinnä Burman etnisistä vähemmistöistä. Aung Sanin johtama Burman itsenäisyysarmeija kasvoi parissa viikossa 30 toverista 200 000 miehen vahvuiseksi armeijaksi, kun tuhannet burmalaiset nuorukaiset liittyivät Aung Sanin joukkoihin.


title: Myanmarin historia

text: Japanilaiset julistivat Burman itsenäiseksi ja maan presidentiksi nimitettiin Ba Maw. Valtaa maassa pitivät kuitenkin japanilaiset ja brittiläisen siirtomaahallinnon sijaan Burma joutui toisen ulkovallan määräysvaltaan. Japanilaishallintoon tyytymättömät perustivat salaisen antifasistisen järjestön (AFO) vuonna 1944, ja sen johtoon nousi Aung San. AFO:n edustajat pyysivät liittoutuneilta apua japanilaisten karkottamiseksi Burmasta.


title: Myanmarin historia

text: Liittoutuneiden ja Aung Sanin johtamien burmalaisten joukot hyökkäsivät vuonna 1945 japanilaisten hallitsemaan Burmaan. Burman taistelun päätteeksi liittoutuneet valtasivat Mandalayn maaliskuussa 1945 ja Rangoonin saman vuoden toukokuussa. Vuoden lopussa Burmassa oli palattu brittiläiseen hallintoon. Japanilaisia vastustanut AFO-järjestö muutti nimensä Antifasistiseksi kansan vapautusrintamaksi (Anti-Fascist People’s Freedom League, AFPFL) ja ryhtyi ajamaan maan itsenäisyyttä.


title: Myanmarin historia

text: Sodan jälkeen Aung San kannattajineen vaati Burmalle täydellistä itsenäisyyttä ja AFPFL aloitti neuvottelut brittien kanssa itsenäisyydestä. Aung San ei ehtinyt nähdä itsenäistä Burmaa, hänet murhattiin kahdeksan muun hallituksen jäsenen kanssa kesken hallituksen istunnon heinäkuussa 1947. Murhan jälkeen britit nimittivät AFPFL:n johtajan U Nun maan pääministeriksi. Maahan laadittiin perustuslaki ja 4. tammikuuta 1948 Britannia myönsi Burmalle täyden itsenäisyyden.


title: Myanmarin historia

text: Itsenäisyytensä alkuvuosina maa ajautui poliittisten ja etnisten ryhmien välisiin sisäisiin valtataisteluihin. Kommunistiset liikkeet ryhtyivät vallanpitäjien vastaiseen sissisotaan. Arakanin osavaltiossa islamistiset separatistit vaativat itsenäisyyttä ja alueen irrottamista Burmasta. Myös Aung Sania tukenut armeija oli jakaantunut kahteen ryhmittymään. Eteläisessä Burmassa Karenit olivat nousseet vastustamaan burmalaisia ja vaativat itselleen suurempaa aluetta. Myös kachinit ja monit kapinoivat maan hallintoa vastaan. Heikoimmillaan maan hallitus kontrolloi vain Rangoonia ja sen ympäristöä.


title: Myanmarin historia

text: Poliittisen kaaoksen keskellä maan demokraattisella hallituksella oli heikko ote vallasta. U Nu torjui sosialismin AFPFL:n ideologiana vuonna 1958, mikä johti puolueen hajoamiseen, kun vasemmistolaiset erosivat hallituksesta ja perustivat omia ryhmittymiään. Vuonna 1958 pääministeri U Nu kutsui sotilaat hallitsemaan tilapäisesti tilanteen rauhoittamiseksi. U Nu pyysi julkisesti maan armeijaa muodostamaan maahan väliaikaisen hallituksen, ja perustuslaillisen vallankaappauksen johtoon ja maan pääministeriksi nousi Ne Win. Burman armeija alkoi ripein ottein puhdistaa maata. Sen tavoitteena oli rauhan ja järjestyksen palauttaminen, demokratian juurruttaminen maahan ja sosialistisen talouden luominen. Maan armeijalla oli läheiset suhteet AFPFL:n sosialistisiipeen, joka oli eronnut U Nun sosialismin vastaisien tavoitteiden vuoksi. Armeija tehosti sodankäyntiä sissejä vastaan ja Rangooniin pakeni 200 000 ihmistä sissisotaa pakoon. Myös taloudllisiin väärinkäytöksiin ja laittomaan kauppaan puututtiin ankaralla kädellä. Sotilaat luopuivat vallasta 18 kuukauden kuluttua, vuonna 1960 U Nun voitettua vaalit ylivoimaisesti.


title: Myanmarin historia

text: Maan sotilasjohtoa huoletti erityisesti se, että maan pohjoisosassa shanien ja kachinien asuttamilla alueilla suunniteltiin eroa Burman liittovaltiosta, mikä olisi lähes puolittanut Burman alueen. Kenraali Ne Win tarjosi jälleen U Nulle armeijan apua shanpäälliköiden taltuttamiseksi, mutta tällä kertaa U Nu torjui tarjouksen. Tämän johdosta Ne Winin johtama armeija suoritti verettömän vallankaappauksen 2. maaliskuuta 1962. Maan presidentti Sao Shwe Thaik pidätettiin välittömästi, sillä hän oli etniseltä taustaltaan shan. Myös U Nu pidätettiin, kuten myös monet shan ja kayah -väestöihin kuuluneet johtajat, jotka olivat kokoontuneet vallankumouksen aikaan Rangooniin puimaan suhdettaan Burmaan. Samana päivänä Ne Win ilmoitti radiossa vallankaappauksesta, mikä hänen näkemyksensä mukaan esti Burman liittovaltion hajoamisen.


title: Myanmarin historia

text: Burman sotilasjuntta julisti maan sosialistiseksi ja maahan perustettiin Burman sosialistisen ohjelman puolue, BSPP. Maassa kiellettiin kaikki muut poliittiset puolueet, sanomalehdet lakkautettiin, paitsi puolueen omaksi äänitorveksi perustetut lehdet. Ne Winin johtama juntta oli muukalaisvastainen ja ulkomaalaiset karkotettiin maasta. Kaikki maa siirtyi valtion omistukseen ja niitä hallinnoivien talonpoikien tuli täyttää tietyt tuotantokiintiöt. Ulkomaiset pankit kansallistettiin ja 50 ja 100 kyatin setelit julistettiin kelpaamattomiksi. Kaupankäynti vaikeutui, mikä johti 200 000 intialaisen ja pakistanilaisen poismuuttoon Burmasta.


title: Myanmarin historia

text: Armeijan pitämää valtaa vastaan nousivat ensin opiskelijat kesällä 1962, mutta armeija tukahdutti mielenosoituksen tulittamalla opiskelijoita tappaen satoja. Vuonna 1974 uusi perustuslaki siirsi vallan armeijalta Ne Winin johtamalle kansankokoukselle. Uusia opiskelijalevottomuuksia nousi joulukuussa 1974 YK:n entisen pääsihteerin U Thantin hautajaisten yhteydessä. Mellakat johtivat poikkeustilan julistamiseen ja kapinointi kukistettiin verisesti. Poikkeustila poistettiin 1. syyskuuta 1976.


title: Myanmarin historia

text: Ne Winin luoma yhteiskuntajärjestelmä alkoi 1980-luvun lopulla osoittaa murenemisen merkkejä. Maa oli siirtomaa-aikana ollut brittiläisen imperiumin tärkein riisintuottaja, mutta nyt maan talous oli kurjassa kunnossa ja se luokiteltiin maailman köyhimpien maiden joukkoon. Maahan oli syntynyt suppea sotilaseliitti, mutta tavallinen kansa oli riippuvainen pimeiden markkinoiden kulutustavaratarjonnasta. Talouden elvyttämiseksi hallitus otti käyttöön toimenpiteitä, jotka aiheuttivat levottomuutta kansalaisten keskuudessa. Vuonna 1987 maan valuutta devalvoitiin ja suurimmat setelit julistettiin mielivaltaisesti kelpaamattomiksi, mikä tuhosi useiden burmalaisten monen vuoden säästöt. Tästä johtuen maassa alkoivat laajat levottomuudet syksyllä 1987.


title: Myanmarin historia

text: Huolimatta siitä että maan armeija ja poliisivoimat kukistivat mielenosoituksia väkivaltaisesti, maassa alkoi 8888 kansannousuksi kutsutut levottomuudet, jotka alkoivat 8. elokuuta 1988. Viikkoja kestäneissä mellakoissa sai surmansa tuhansia ihmisiä. Mellakat lopetettiin verisesti syyskuussa 1988, kun jatkuvien mielenosoitusten ja levottomuuksien jälkeen armeija kaappasi uudelleen vallan. Sotilasvallankaappaus toi nimellisesti maan johtoon uuden miehen, kun Saw Maung asetettiin Valtion lain ja järjestyksen palauttamiskomitean SLORC:n johtoon. Todellisuudessa muutos oli vain kosmeettinen vallan siirtyessä BSPP:ltä SLORC:lle. Valtaan noustuaan SLORC muutti maan nimeksi Myanmar ja pääkaupunki Rangoonin nimeksi Yangon, vuonna 1989.


title: Myanmarin historia

text: Vallankumouksen jälkeen kenraali Aung Sanin tytär Aung San Suu Kyi nousi johtavan oppositiopuolueen Kansallisen demokratialiiton johtoon. Suu Kyi pidätettiin vuonna 1989 ja hänet tuomittiin kotiarestiin, missä hän oli seuraavat kuusi vuotta. SLORC lupasi järjestää maassa demokraattiset vaalit, jotka Suu Kyin johtama oppositio voitti ylivoimaisesti vaikka tämä istui kotiarestissa. Opposition ei kuitenkaan annettu muodostaa hallitusta, vaan oppositiojohtajien pidätysaallot vain kiihtyivät ja puolueet hajotettiin. SLORC ilmoitti että ennen uuden hallituksen luomista maahan pitää laatia uusi perustuslaki. Vuonna 1992 Than Shwe korvasi Saw Maungin juntan johdossa ja pääministerinä.


title: Myanmarin historia

text: Aung San Suu Kyi sai vuonna 1991 Nobelin rauhanpalkinnon omistautumisestaan rauhanomaiselle muutokselle. Hänet vapautettiin kotiarestista vuonna 1995, mutta tämänkin jälkeen sotilasjuntta esti hänen toimintansa.


title: Myanmarin historia

text: Hallitseva juntta muutti nimensä Valtion rauhan ja kehityksen neuvostoksi (SPDC) vuonna 1997 ja se ryhtyi myös tukemaan modernia yhteiskuntakehitystä. Maan yhteiskuntajärjestelmä oli kuitenkin romahduspisteessä ja muun muassa maan koulut ja yliopistot olivat 1990-luvulla useita vuosia kiinni. Maa hyväksyttiin kuitenkin ASEANin jäseneksi länsimaiden vastustuksesta huolimatta, vuonna 1997. Vuonna 2000 hallitus aloitti neuvottelut Aung San Suu Kyin johtaman opposition kanssa, mikä johti poliittisten vankien vapautukseen. Suu sai lähteä kotoaan toukokuussa 2002, jonka jälkeen hän matkusti ympäri maata, kunnes hänet määrättiin uudelleen arestiin vuoden kuluttua.


title: Myanmarin historia

text: Lokakuussa 2004 hallituksen kovan linjan kannattajat saivat voiton ja syrjäyttivät pääministeri Khin Nyuntin ja hänen tukijansa hallituksesta ja armeijasta. Uudet johtajat vapauttivat noin 9000 vankia, joiden he sanoivat Khin Nyuntin Tiedusteluviraston vanginneen. Mukana olivat vuoden 1988 protestien johtohenkilöt Min Ko Naing ja Ko Ko Gyi.


title: Myanmarin historia

text: Marraskuussa 2005 Myanmarin hallitus ilmoitti pääkaupungin siirtyvän Yangonista 460 kilometrin päähän viidakon keskelle Naypyidawiin ja muuttotoimiin ryhdyttiin saman vuoden syksyllä. Uutta pääkaupunkia esiteltiin kansainväliselle lehdistölle ensi kertaa maaliskuussa 2007 asevoimien päivän paraatin yhteydessä.


title: Myanmarin historia

text: Suurimmat mielenilmaukset sitten vuoden 1988 alkoivat 15. syyskuuta 2007, kun opiskelijat ja oppositiotoimijat aloittivat väkivallattomat marssit seurauksena sotilashallituksen päätöksestä korottaa polttoaineiden hintoja jopa kuusinkertaiseksi. Hallitus tukahdutti marssit pidättämällä aktivisteja, mutta buddhalaismunkkien liityttyä mielenosoituksiin levottomuudet kasvoivat. Kuun loppuun mennessä Sahramivallankumoukseksi kutsuttuihin mielenosoituksiin osallistui jo 100 000 ihmistä. Aluksi maata hallinnut juntta oli pidättyväinen mielenosoitusten hajottamiseksi, mutta 26. syyskuuta juntta aloitti tehoiskun tilanteen rauhoittamiseksi. Ainakin 31 ihmistä kuoli ja 3000-4000 aktivistia pidätettiin.


title: Myanmarin historia

text: Vuonna 2008 Myanmaria koetteli sen historian pahin luonnonkatastrofi, kun Trooppinen sykloni Nargis iski maan eteläosiin 2. toukokuuta 2008, surmaten 140 000 ihmistä ja 700 000 jäi kodittomaksi. Myanmarin sotilashallitus kieltäytyi ulkomaisesta avusta, minkä johdosta maan hallitus sai runsaasti kansainvälistä kritiikkiä. Maan hallitus ei myöskään ennataehkäissyt tuhoja ennen myrskyä, sillä ihmisiä ei varoitettu eikä evakuoitu turvallisemmille alueille. Kansainvälinen poliittinen jännite kasvoi ja Ranska ehdotti jopa Myanmarin kansallisen suvereniteetin huomioimatta jättämisestä, jotta katastrofin uhreille saataisiin apua, ja vetosi YK:n vastuuseen suojella myrskyn uhreja ilman Myanmarin johdon hyväksyntää.


title: Myanmarin historia

text: Kansainvälisen painostuksen alla sotilasjuntta suostui 11. toukokuuta ottamaan vastaan materiaalista tukea, mutta ei päästänyt ulkomaisia avustustyöntekijöitä tai sotilaita maahan. Lisäksi monet avustuslähetykset viivästyivät Myanmarin valtiollisen byrokratian takia, mikä aiheutti lisää kuolonuhreja. YK:n arvioiden mukaan välitöntä apua tarvitsevien ihmisten määrä oli 1,6-2,5 miljoonaa. Myanmarin hallitus pyysi kansainvälistä rahoitusapua, mutta huoli varojen väärinkäytöstä sai monet lahjoittajat kielteiselle kannalle. Maan sotilasjohtajan Than Shwen tapaaminen YK:n pääsihteerin Ban Ki-moonin kanssa johti siihen että avustustyöntekijät päästettiin toukokuun lopulla maahan vastineeksi suuremmasta tuesta. Kansainvälisen median maahan pääsyn jälkeen ilmeni myös että maan sotilashallitus oli teettänyt eloonjääneillä työtä elintarvikkeita vastaan. Lisäksi avustustöissä syrjittiin etnisiä vähemmistöjä.


title: Myanmarin historia

text: Katastrofista huolimatta Myanmarissa järjestettiin toukokuussa 2008 ennalta suunniteltu kansanäänestys uudesta perustuslaista. Lain voimaantulon oli määrä tarkoittaa Myanmarin siirtymistä "kurinalaisena kukoistavaan demokratiaan". Vaaleissa 92 % äänestäjistä kannatti uutta perustuslakia. Länsimaat tuomitsivat vaalit ja pitivät sitä armeijan kenraalien vallan vahvistamisena. Hallitseva sotilasjuntta SPDC ilmoitti että maassa järjestettäisiin vaalit vuonna 2010.


title: Myanmarin historia

text: Vuoden 2010 vaaleissa Sotilasjuntan tukema USDP-puolue sai jopa 80 % parlamenttipaikoista. USDP puoluetta johti pääministeri Thein Sein ja se perustettiin sotilashallituksen USDA-joukkojärjestön seuraajaksi. Parlamentti valitsi Thein Seinin presidentiksi, ja hän vannoi virkavalansa 30. maaliskuuta 2011. Samalla maata hallinnut sotilasjuntta lakkautettiin. Euroopan parlamentti ei pitänyt vaaleja demokraattisina, sillä maassa olevat 2 200 poliittista vankia, sekä Aung San Suu Kyi oli jätetty vaalien ulkopuolelle. Myöskään 400 000 buddhalaismunkkia eivät saaneet äänestää.


title: Myanmarin historia

text: Armeija jarrutti maan demokratiakehitystä., samoin etniset levottomuudet, jotka osaltaan pitivät armeijan mahtia yllä.


title: Myanmarin historia

text: Vuonna 2012 oli Rakhinen osavaltiossa levottomuuksia. Alueen muslimit ja buddhalaiset hyökkäilivät toistensa kimppuun. Armeija tuli väliin. Levottomuuksissa kuoli noin 200, ja tuhansia taloja poltettiin puoli ja toisin.


title: Myanmarin historia

text: 2015 Aung San Suu Kyin puolue NLD voitti vaaleissa, ja hänestä tuli valtionkansleri ja maan tosiasiallinen johtaja. Presidentiksi ei Aungia voitu valita, koska hänen poikansa olivat brittejä. presidentiksi tuli Htin Kyaw. Demokratia ei edennyt, koska armeija säilytti pitkälle valtansa. Se pystyi uhkamaan hallitusta sotilaskaappauksella, koska perustuslaki takasi armeijalle kiintiöpaikkoja siviilihallintoon.


title: Myanmarin historia

text: Demokratian häilyvyys näkyi mm muslimiasianajaj Ko Ni:n murhassa.


title: Myanmarin historia

text: Rauhantyö itäisillä alueilla edistyi, ja moni aseryhmä laski aseensa. Mutta Bangledeshin vastainen raja-alue pysyi levottomana, koska hallitus ei pitänyt siellä asuvatsa rohingya-kansasta, ja tämän kansan keksuudessa oli hallitusta vastaan taistelevia tahoja.


title: Myanmarin historia

text: Vuonnan 2016 maassa alkoivat toimia islamilaiset rohingya-sissit. Armeija vastasi vuosina 2015 - 2017 rohingya-sissien toimiin laajoin joukkokarkotuksin. Myanmarin armeija myös poltti taloja, raiskasi, kidutti, tappoi joukoittain ja ryösti. Tuhansia kuoli. Armeija ja buddhalaismunkit lietsoivat muslimivihaa osin, koska halusivat viholliskuvia maalaamalla pönkittää valtaansa, jota demokratia uhkasi rapauttaa. He levittivät tietoja, joiden mukaan tappajia olivat rohigya-muslimit. Tarkoituksena oli ajaa terroristeina ja laittomina siirtolaisina pidetyt toisuskoiset rohingyat pois maasta. Kansainvälinen yhteisö tuomitsi käynnissä olleen etnisen puhdistuksen, muttei puuttunut siihen kovin vahvoin toimin. Yhdysvallat uhkasi Myanmarin sotilasjohtajia talouspakotteilla. Sotilaskaappauksen uhka leijui yhä ilmassa. Aung San vaikeni pitkään rohingya-kansaan kohdistuvasta etnisestä puhdistuksesta, sanoen sen olevan terroristen vastaista sotaa.


title: Ilkka Tuominen

text: Ilkka Tuominen (4. syyskuuta 1939 Boston, Yhdysvallat – 19. maaliskuuta 2011 Helsinki) oli suomalainen tähtitieteilijä ja Oulun yliopiston tähtitieteen professori.


title: Ilkka Tuominen

text: Tuominen syntyi Yhdysvalloissa, jossa hänen isänsä, professori Jaakko Tuominen, opiskeli ja tutki silloin astrofysiikkaa. Ilkka Tuominen kirjoitti ylioppilaaksi Munkkiniemen yhteiskoulusta 1958. Hän valmistui maisteriksi Helsingin yliopistosta 1962 pääaineenaan meteorologia. Väitöskirjansa hän laati tähtitieteen alalta, ja sen aiheena oli pyörivien tähtien rakenne. Vuosina 1962–1995 hän oli Helsingin yliopiston observatoriossa observaattorina, dosenttina ja vt. professorina. Vuodet 1995–2004 hän oli Oulun yliopiston tähtitieteen professori, mutta eläkkeelle jäätyään palasi Helsingin yliopiston observatorioon.


title: Ilkka Tuominen

text: Tuominen julkaisi yli 200 tutkimusta, joista merkittävimpiin kuuluu tutkimus Auringon kaltaisten tähtien pinnan aktiviteetista. Hän oli Suomalaisen tiedeakatemian jäsen ja toimi Suomen tähtitieteen kansalliskomitean puheenjohtajana. Tuominen oli poliittisesti aktiivinen vasemmistolaisessa liikehdinnässä 1960–1970-luvulla ja oli keskeinen vaikuttaja vuonna 1969 yliopiston observatorion valtauksessa. Tuloksena oli laitoksen esimiehen virka-asunnon ottaminen laitostilaksi ja tähtitieteen tutkintovaatimusten uudistaminen vastaamaan kansainvälistä käytäntöä. Hän edisti esimiesaikanaan demokraattista laitoshallintoa. Kun laitos lakkautettiin 2009 ja siirrettiin fysiikan laitoksen alaiseksi, Tuomiselle ei enää jäänyt työskentelymahdollisuuksia.


title: Hepolan koulu (Mäntsälä)

text: Hepolan koulu on Mäntsälän keskustaajaman länsiosassa, aivan valtatie 4:n itäpuolella toimiva toimiva suomenkielinen peruskoulu. Koulussa on esikoulu ja luokka-asteet 1.–6. sekä sekä pienluokkaopetusta esikoululle ja peruskoulun luokka-asteille 1.–9. Koulua käy 400 oppilasta (lukuvuosi 2015–2016). Opettajia on 24.


title: Hepolan koulu (Mäntsälä)

text: Hepolan koulu aloitti toimintansa 1. elokuuta 1990. Se toimi aluksi hajasijoitettuna eri paikkoihin ja pääsi muuttamaan uuteen koulurakennukseen tammikuussa 1991. Koulun suunnitteli Suunnittelukeskus-yhtiö, suunnittelutyötä johti arkkitehti Lauri Sorainen. Koulu nimettiin Hepola-nimisen 1900-luvun alkupuolella rakennettu eläinlääkärin virkatalon mukaan. Vanha Hepolan talo oli aluksi koulun pihalla. Se oli erikoinen, korkeakattoinen vanha puutalo. Museoviraston mukaan vanha ja uusi rakennus muodostivat ”kerroksellisen rakennustaiteellisen kokonaisuuden”. Vanha rakennus otettiin huomioon uuden suunnittelussa muun muassa niin, että koulurakennuksen ikkunat mukailevat vanhan rakennuksen siluettia. Vanha Hepola purettiin kesällä 2007.


title: Hepolan koulu (Mäntsälä)

text: Koulun sisäliikuntatilojen maalauksen on tehnyt Sven-Olof Westerlund.


title: Aave-festivaali

text: Aave-festivaali eli "Alternative Audio Visual Event" on Helsingissä järjestettävä tapahtuma, jossa esitetään lyhyitä ja pitkiä elokuvia. Juhla järjestettiin ensimmäisen kerran 2010.


title: Aave-festivaali

text: Elokuvien valinnassa painotetaan vuosittain tiettyä maantieteellistä aluetta. Vuonna 2010 painopistealue oli lyhytelokuvien osalta Eurooppa ja Amerikka, vuonna 2011 Lähi-idän ja Pohjois-Afrikan elokuva. Pitkien elokuvien aiheena on japanilaisen elokuvan historia.


title: Aave-festivaali

text: Juhlan taustaorganisaatiot ovat Kaiku (Kansainvälisen kulttuurin seura ry), Kokeellisten Taiteiden Nomadinen Akatemia ja Malmitalo.


title: Amstel Gold Race 2011

text: Amstel Gold Race 2011 oli järjestyksessään 46. maantiepyöräilyn Amstel Gold Race -kilpailu. Se järjestettiin 260,4 kilometrin reitillä Maastrichtista Caubergiin 17. huhtikuuta 2011. Kilpailureitillä oli 32 nousua, maali sijaitsi Caubergin nousun huipulla.


title: Amstel Gold Race 2011

text: Philippe Gilbert voitti Amstel Gold Racen toisena peräkkäisenä vuonna. Hän ja Joaquim Rodríguez ohittivat irtiotossa olleen Andy Schleckin Caubergin nousussa noin 500 metriä ennen maalia, minkä jälkeen Gilbert pudotti Rodríguezin kyydistään. Simon Gerrans sijoittui kolmanneksi.


title: Amstel Gold Race 2011

text: Kilpailussa olivat mukana seuraavat 24 joukkuetta: Ag2r-La Mondiale, Astana Team, BMC Racing Team, Cofidis, Euskaltel-Euskadi, Farnese Vini - Neri Sottoli, Garmin-Cervélo, Team HTC-High Road, Katjuša, Lampre-ISD, Landbouwkrediet, Team Leopard-Trek, Liquigas-Cannondale, Team Movistar, Omega Pharma-Lotto, Quick Step, Rabobank, Team RadioShack, Team Saxo Bank-Sungard, Skil-Shimano, Team Sky, Topsport Vlaanderen - Mercator, Vacansoleil-DCM, Veranda's Willems - Accent.


Jeff Beck with The Jan Hammer Group Live on Jeff Beckin ja Jan Hammerin johtaman yhtyeen yhteinen live-albumi vuodelta 1977. Levy on CBS, Inc:n julkaisu ja levy-yhtiö on Epic Records.


title: Jeff Beck with The Jan Hammer Group Live

text: Tuottajana on toiminut Jan Hammer ja vastaavana tuottajana Tom Werman. Kyseessä on Fiberchem International -tuotanto.


text: Dennis Weinreich ja Jan Hammer ovat remiksanneet albumin konserttitallenteen Scorpio Sound -studioilla Lontoossa.


text: Kansiteksteissä on mainittu että levyn stereofoninen äänikuva vastaa yhtyeen lava-asetelmaa siten, että kitara on keskellä oikealla, kosketinsoittimet keskellä vasemmalla, viulu oikealla sekä rummut ja basso keskellä.


text: Kiitoksissa on mainittu yhtyeen roudarit Andy Topeka, Chris Hill, Dave Cohen, Bob Schachner, John Dodd sekä Alan Dutton ja Elliott Sears.


text: Levykannen on suunnitellut John Berg. Etukannen valokuvan Jeff Beckistä on ottanut Larry Yelen ja takakannen kuvan soittopuuhissa olevista Beckistä ja Jan Hammerista Hue and Eye. Levykannen tekstitaide on Joyce McGregorin käsialaa.


text: Levy on julkaistu uudelleen CD-muodossa sarjassa 5xCD Original Album Classics. Julkaisija on Sony BMG Music Entertainment, vuosi 2008 ja luettelotunnus Epic 88697302772. Ko. sarjassa Beckin ensimmäisen boksin viisi albumia on julkaistu remasteroimattomina ja alkuperäisillä kansikuvilla.


text: Sivu 1Sivu 2Instrumentaalikappaleet "Freeway Jam" ja "Scatterbrain" sekä Beatles-cover "She's a Woman" on aiemmin kuultu Beckin albumilla Blow by Blow. Instrumentaali "Blue Wind" on Beckin edelliseltä albumilta Wired. Ykköspuolen kahdella viimeisellä kappaleella kuullaan Talk box-efektilaitetta, jolla on muun muassa toteutettu konserttiesiintymisten tyypilliset "Do you feel alright?" -kyselyt.


text: Kappaleen "Earth (Still Our Only Home)" studioversio on Hammerin ja Jerry Goodmanin albumilla "Like Children" ja "Darkness / Earth in Search of a Sun" on Hammerin kehutulta sooloalbumilta "The First Seven Days".Jan Hammer esiintyy albumilla Nemperor Recordsin suosiollisella luvalla.


title: Jari Rinnetmäki

text: Jari Rinnetmäki (s. 1. maaliskuuta 1965) on suomalainen jääkiekkoilija. Hän pelasi SM-liigassa Jokereissa kaudella 1986–1987 32 ottelua tehden viisi maalia ja antaen kaksi maalisyöttöä.


title: Navisence

text: Navisence on Lounais-Sveitsissä, Valais'n kantonissa virtaava Rhônen sivujoki, joka saa alkunsa Italian raja-alueen jäätiköiltä. Navisence laskee Rhôneen Chippisissä, Sierren kaupungin kohdalla.


title: Navisence

text:
Navisencen vesistössä on neljä "Kraftwerke Gougra AG":n vesivoimalaitosta, joiden teho on yhteensä 165 MW:
Mottecin voimala on pumppuvoimalaitos. Voimalaitosten vuosituotanto on keskimäärin 637 GWh energiaa.


title: Navisence

text: Vuoriston jäätiköiden sulamisvedet kerätään kahteen patojärveen. Lac de Moiryn patojärvi (77 milj. m³, 2 249 m mpy.) sijaitsee Gougra-sivujoessa. Turtmannin patojärvi (0,8 milj. m³, 2 177 m mpy.) sijaitsee toisessa vesistössä, Turtmänna-joen latvoilla, Navisencen itäpuolella.


title: Yleisurheilun alle 20-vuotiaiden Euroopan-mestaruuskilpailut 1979

text: Vuoden 1979 yleisurheilun alle 20-vuotiaiden Euroopan-mestaruuskilpailut käytiin Bydgoszczissa, Puolassa.


title: Great Rhythm & Blues Vol. 1 (Louis Jordan)

text: Great Rhythm & Blues Vol. 1 on Louis Jordanin ja Johnny Otisin johtaman yhtyeen studioalbumi vuodelta 1973. Levy-yhtiö on Yhdysvalloissa Blue Spectrum Records ja Englannissa levyä on julkaissut Jordanin kuoleman jälkeen lisenssillä Bulldog Records. Markkinoinnista on tällöin huolehtinut President Records ja levykannen on valmistanut Garrod & Lofthouse Ltd. Samassa sarjassa on julkaistu albumit myös artisteilta Charles Brown, Johnny Otis, Joe Turner, Pee Wee Crayton ja Joe Liggins.


text: Esitelty albumi sisältää Louis Jordanin viimeiset äänitykset, sillä hän kuoli 66-vuotiaana 4. helmikuuta 1975 kotonaan Los Angelesissa saatuaan sydänkohtauksen.


text: Levyn esittelytekstin on tehnyt Clive Richardson, joka on ollut mukana Shout Magazinen ja Black Wax Record Shopin toiminnassa.


text: Sivu 1Levyetiketin mukaan kappaleen #2 tekijät ovat (Fleecie, Moore). Kappaleen #5 tekijälistaan on myös lisätty J. Carrington ja D. Isenberg.


text:
Julkaisijayhtiöt ovat: 1, Victoria Music Pub. Co. Ltd. 2, Edwin H. Morris & Co. Ltd. 3, 5 Anglo-Pic Music Co. Ltd. 4, Criterion / Lorna Music Co. Ltd.
Sivu 2Levyetiketin mukaan kappaleen #3 tekijät ovat Weldon, Razaf ja Jacobs.


text: Julkaisijayhtiöt ovat: 1, 3, Leeds Music Ltd. 2, Anglo-Pic Music Co. Ltd. 4, Copyright Control 5, Criterion / Lorna Music Co. Ltd.


title: Arovuokko

text: Arovuokko ("Anemone sylvestris") on valkokukkainen, Euraasiassa tavattava leinikkikasvi. Laji on myös vanha puutarhojen koristekasvi.


title: Arovuokko

text: Monivuotinen arovuokko kasvaa 15–40 cm korkeaksi. Varsi on pysty ja tiheäkarvainen. Aluslehtiä on tavallisesti 3–6 kappaletta. Niiden ruoti on melko lyhyt ja lehtilapa 3–5-sorminen. Lehdykät ovat liuskaisia tai hampaisia. Varsilehtiä on kaksi tai kolme, ja ne sijaitsevat varressa kiehkurana. Ruoti on 1–2 cm pitkä, lapa kolmisorminen, lehdykät 2–3-halkoisia tai tylpähköhampaisia. Kukka on tavallisesti yksittäin, pitkäperäinen ja 3–7 cm leveä. Teriömäinen kehä on tavallisesti viisilehtinen, ja kehälehdet ovat väriltään valkoisia. Suomessa arovuokko kukkii touko-kesäkuussa. Siemenet kypsyvät villakarvaisissa, lyhytotaisissa ja 3–4 mm pitkissä pähkylöissä. Villakarvojen avulla pähkylät voivat levitä tuulen mukana kauaksikin. Arovuokko on myrkyllinen kasvilaji.


title: Arovuokko

text: Arovuokko kasvaa luonnonvaraisena alueella, joka ulottuu Ranskasta ja Saksasta läpi Keski- ja Itä-Euroopan Siperian itäosiin ja Pohjois-Kiinaan. Suomea lähimmät esiintymät ovat Virossa sekä Ruotsissa Öölannissa ja Gotlannissa. Suomessa lajia tavataan toisinaan villiintyneenä.


title: Arovuokko

text: Luonnonvaraisena arovuokkoa tavataan alvariniityillä sekä kalkkialueiden mäntymetsissä, pelloilla ja pientareilla. Suomessa lajia tavataan toisinaan asutuksen lähistöllä viljelyjäänteenä tai -karkulaisena.


title: Arovuokko

text: Arovuokkoa viljellään yleisesti koristekasvina. Laji on perinneperenna, jota kasvatetaan mm. puistojen ja pihojen puolivarjoisilla paikoilla sekä perennaryhmissä. Se leviää rönsyistä, joten perennaryhmissä sen kasvua voidaan joutua rajoittamaan. Arovuokko viihtyy kalkkipitoisella kasvupaikalla.


title: Syvännerausku

text: Syvännerausku ("Plesiobatis daviesi") on syvissä vesissä Intian valtameressä ja Tyynessämeressä tavattava rustokala. Se on ainoa laji syvännerauskujen heimossa ("Plesiobatidae").


title: Syvännerausku

text: Aikaisemmin syvännerausku sijoitettiin sukuun "Urotrygon" ja kiekkorauskujen heimoon ("Urolophidae"). Se on kuitenkin ulkomuodoltaan erilainen ja sijoitettiin vuonna 1990 omaan heimoonsa.


title: Syvännerausku

text: Syvännerausku on kookas kala ja voi kasvaa jopa 2,7 metriä pitkäksi. Koiraat tulevat sukukypsiksi noin 130 cm pituisina ja naaraat kookkaampina noin 189–200 cm mittaisina. Ruumis on litteä ja suuret rintaevät antavat kalalle pyöreän muodon. Evissä on pieniä piikkejä. Pyrstö on lähes yhtä pitkä kuin muu ruumis ja melko ohut. Pyrstössä on pitkä myrkyllinen piikki, joka voi aiheuttaa ihmisellekin tuskallisen haavan. Lajin lisääntymisestä ei ole tietoa, mutta se on todennäköisesti vivipaarinen eli synnyttää eläviä poikasia. Lajin hampaat ovat melko pienet ja teräväkärkiset


title: Syvännerausku

text: Syvännerauskuja tavataan Etelä-Afrikan ja Mosambikin rannikoilta, Australian ja Kaakkois-Aasian rannikkoseuduilta ja Havaijilta. Laji elää pehmeällä merenpohjalla 44–780 metrin syvyydestä merenpinnasta. Syvännerauskujen ravintoa ovat muut kalat, erityisesti ankeriaat, äyriäiset ja nilviäiset. Sitä saadaan joskus sivusaaliina trooleilla ja sen liha on syötävää muttei erityisen arvostettua.


title: Trient

text: Trient on Lounais-Sveitsissä, Valais'n kantonissa virtaava Rhônen sivujoki, joka saa alkunsa Ranskan ja Sveitsin raja-alueelta. Pääjoki, Trient, alkaa Sveitsin puolen jäätiköiltä. Sivujoen, Eau Noiren alkulähteet ovat Ranskassa, Chamonix'n pohjoispuolella. Trient laskee Rhôneen Vernayaz'ssa, Martignyn kaupungin pohjoispuolella.


title: Trient

text: Trient virtaa loppuosaltaan syvässä kanjonissa, joka on matkailukohde.


title: Trient

text:
Trientin vesistössä on kaksi patojärveä: Lac d'Emosson ja Lac de Vieux Emosson. Veden potentiaalienergia muutetaan sähköksi neljässä vesivoimalaitoksessa, joiden teho on yhteensä lähes 400 MW:
Châtelardin voimalat ovat pumppuvoimalaitoksia, jonka pumppausteho on yhteensä 72 MW. Voimalaitosten vuosituotanto on keskimäärin 800 GWh energiaa.


title: Louis Jordan

text: Louis Jordan (8. heinäkuuta 1908 Brinkley, Arkansas – 4. helmikuuta 1975 Los Angeles, Kalifornia) oli yhdysvaltalainen laulaja, saksofonisti sekä swing, jump blues ja rhythm and blues -musiikin pioneeri. Monet 1950-luvun rock-veteraanit kuten Bo Diddley ja Chuck Berry ovat maininneet hänet yhtenä esikuvistaan.


title: Louis Jordan

text: Jordanin isä oli musiikinopettaja, mutta poika hylkäsi tämän pikkutarkat menetelmät ja karkasi kiertelevän vaudeville-ryhmän mukaan 14-vuotiaana.


title: Louis Jordan

text: Arkansasin Hot Springsissä hän liittyi Ruby Williamsin yhtyeeseen.


title: Louis Jordan

text: Vuonna 1930 Jordan muutti Philadelphiaan, ja siellä hän soitti Charlie Gainsin yhtyeessä.


title: Louis Jordan

text: Hän siirtyi edelleen New Yorkiin ja siellä hän keikkaili Kaiser Marshallin ja Leroy Smithin kanssa. Hän onnistui sitten pääsemään Chick Webbin yhtyeeseen, joka oli tunnettu esiintyjä Harlemin Savoy Ballroomissa.


title: Louis Jordan

text: Vuonna 1938 Jordan perusti oman yhtyeen, joka työskenteli Harlemissa paikassa nimeltä Elk's Rendezvous. Kokoonpanoon kuului Jordanin lisäksi trumpetisti, tenorisaksofonisti, pianisti, basisti ja rumpali. Yhtye sai levytyssopimuksen Deccalle, ja näin sai alkunsa Louis Jordan & His Tympany Five -yhtyeen tuottelias levytysura. Levytettyjä singlejä kertyi puolisentoistasataa.


title: Louis Jordan

text: Alkuvaiheessa yhtyeen tyyli oli vielä kevyempää, lähinnä swing-jazzia, eikä sisältänyt niin paljon show-elementtejä kuin myöhemmin. Yhtye levytti kuitenkin sellaisenkin kappaleen kuin "Keep a-Knockin'", joka tuli myöhemmin tunnetuksi Little Richardin tulkitsemana. Tarvittaessa Jordan tulkitsi vakuuttavasti puhdasta bluesiakin, kuten esimerkiksi kappale "Weak Minded Blues" osoittaa. Olipa yhtyeen ohjelmistossa länsi-intialaista calypsoakin: "Push ka pee shee pie" oli isohko hitti.


title: Louis Jordan

text: Vuonna 1944 kappale "G.I. Jive" nousi Yhdysvaltain pop-listalla kolmanneksi ja viipyi listalla 14 viikkoa. Mustan musiikin R&B-listalla se pysyi puoli vuotta, 26 viikkoa.


title: Louis Jordan

text: 1940-luvun jälkimmäisellä puoliskolla yhtye sai useita Top 10 -hittejä sekä pop että R&B-listoille. Näitä olivat muun muassa "Caldonia", vuoden 1946 miljoonamenestys "Choo Choo Ch'Boogie", "Saturday Night Fish Fry", "Let the Good Times Roll", humoristinen novelty-kappale "Ain't Nobody Here But Us Chickens", "Beans & Cornbread" ja "Outskirts of Town". Kappaleet olivat yleensä ottaen nopeatempoisia ja siten juhlimishaluiselle kuulijakunnalle otollisia.


title: Louis Jordan

text: 1950-luvulle tultaessa Jordanin yhtyettä pidettiin jo tyypillisenä rhythm and blues -yhtyeenä. Tammikuussa 1954 yhtyeen levy-yhtiöksi tuli Aladdin ja edelleen Vik & 'X'. Aladdinille tehtiin yhdeksän singleä, mutta ilman suurempaa menestystä.


title: Louis Jordan

text: Vuonna 1956 tehtiin sitten sopimus Mercuryn kanssa ja Jordan levytti uudelleen useita hittejään. Muita levy-yhtiöitä seurasi: Lou-Wa ja Warwick.


title: Louis Jordan

text: Vuonna 1962 Jordan oli kiertueella Chris Barberin kanssa Britanniassa ja tällöin levy-yhtiönä oli Melodisc. Sitä seurasivat Tangerine ja Pzazz. Myöhemmin Jordan teki levyn myös ranskalaiselle Black & Blue -merkille.


title: Louis Jordan

text: Vuonna 1974 Jordan levytti jälleen Decca-kauden hittejään alkuperäiseen Tympany Five -tyyliin, ja yhteistyökumppanina oli tällöin Johnny Otis.


title: Louis Jordan

text: Yhdysvaltalaiselle Blue Spectrum Recordsille ja sen brittiläiselle yhteistyökumppanille Bulldog Recordsille tehty albumi Great Rhythm & Blues Vol. 1 sisältää Jordanin viimeiset äänitykset, sillä hän kuoli sydänkohtauksen seurauksena 4. helmikuuta 1975 kotonaan Los Angelesissa. Hän oli tuolloin 66-vuotias.Lisäksi vuonna 1983 on Aladdin-kaudelta julkaistu kappaleet "Till We Two Are One", "Private Property" ja "For You".Lisäksi englantilainen Krazy Kat -yhtiö on julkaissut pari albumia Jordanin musiikkia elokuvista 1940-luvulta.


title: Rakkauden ja kuoleman lauluja

text: Rakkauden ja kuoleman lauluja on Edgar Allan Poen runojen suomennoskokoelma. Sen runot on suomentanut Oskar Nousiainen, ja se on ilmestynyt 1946 Tammen kustantamana. Näköispainoksen teoksesta on julkaissut Lasipalatsi/Kirja kerrallaan 1999 ja Ntamo 2012.


title: Rakkauden ja kuoleman lauluja

text: Teokseen sisältyy kaksi suomentajan laajaa artikkelia: Poen kirjallisesta tuotannosta, johon sisältyy elämäkerta, ja Poen runojen maailmasta. Lopussa on luettelo Poen elämää ja tuotantoa käsittelevää kirjallisuutta.


title: Oskar Nousiainen

text: Oskar Nousiainen, myös: Oskari Nousiainen ja O. Nousiainen, (8. toukokuuta 1892 Kangasniemi – 22. marraskuuta 1965 Helsinki) oli suomalainen kirjallisuudentutkija, kirjailija, runoilija ja suomentaja.


title: Hullu nuoruus

text:
Hullu nuoruus on Vera Teleniuksen singlejulkaisu vuodelta 1986.
Singlen kääntöpuolella on Laulelmakilpailu –86:n voittajakappale "Kummajainen".


title: Hullu nuoruus

text: Singlen on julkaissut Polarvox Oy.


title: Hullu nuoruus

text:
1. "Hullu nuoruus" ("La Boheme") – 3:26
2. "Kummajainen" – 2:30


title: Moraalinen maisema

text: Moraalinen maisema: Miten tiede määrittää inhimilliset arvot () on Sam Harrisin vuonna 2010 ilmestynyt kirja etiikasta.


title: Moraalinen maisema

text: Harrisin mukaan moraali on osa ihmisen aivotoimintaa. Aivotoimintaa voidaan mitata ja tehdä sitä koskevia kokeita ja päätelmiä. Täten moraali on tieteellisen tutkimuksen piiriin kuuluva ilmiö. Harrisin mielestä moraalia on tutkittava ihmisten ja eläinten hyvinvoinnin käsittein. Tämä tuo esiin ”moraalisen maiseman”, jossa on huippuja ja laaksoja ja joka auttaa ohjaamaan yksilön ja yhteiskunnan moraalista toimintaa. Harrisin mukaan uskontoon tai muuhun valtajärjestelmään perustuvat käsitykset voidaan poistaa moraalisesta ajattelusta kuten se on poistettu esimerkiksi fysiikasta.


title: Sami Kivelä

text: Sami Kivelä (s. 1979) on suomalainen sarjakuvapiirtäjä, joka on piirtänyt mm. seuraavia sarjakuvia: Abbott (BOOM! Studios), Beautiful Canvas (Black Mask Studios), Chum (ComixTribe), Grimm Fairy Tales presents: Realm War - Age of Darkness (Zenescope), Grimm Fairy Tales presents: Inferno - Age of Darkness (Zenescope), Hit List (Zenescope), Dark Lies, Darker Truths (Markosia), The Heap (Moonstone Books), Zeroids (Moonstone Books) ja Lordi: Verenjano sekä Lordi: Verensininen (Arktinen Banaani).


title: Sami Kivelä

text: Lisäksi hänen piirtämiään töitä ovat julkaisseet esim. Ape Entertainment, Egmont, Otava ja Heske Horror. Hän on myös piirtänyt omakustannesarjakuvia.


title: Sami Kivelä

text: Sarjakuvien ohella Kivelä toimii levynkansitaiteilijana ja kuvittajana.


title: Yleisurheilun alle 20-vuotiaiden Euroopan-mestaruuskilpailut 1981

text: Vuoden 1981 yleisurheilun alle 20-vuotiaiden Euroopan-mestaruuskilpailut käytiin Utrechtissa, Alankomaissa.


title: Nousiainen (täsmennyssivu)

text: Nousiainen tarkoittaa muun muassa seuraavia


title: Cargèse

text: Cargèse (, korsikaksi "Carghjese") on kylä ja kunta Corse-du-Sudin departementissa Ranskan Korsikan saarella. Vuonna 2006 kunnassa asui 1 137 asukasta. Kylän perustivat Peloponnesoksesta tulleet kreikkalaiset siirtolaiset 1600-luvulla, ja kylässä on edelleen ortodoksiseen kirkkoon kuuluvaa väestöä.


title: Cargèse

text: Vuonna 1663 noin 800 kreikkalaista pakeni Peloponnesoksesta Ottomaanien valtakunnan miehitystä. Muuttajat neuvottelivat genovalaisten kanssa ja heille osoitettiin 1676 Paomian alue nykyisen Cargèsen pohjoispuolelta. Pakomatkasta selviytyneet noin 730 kreikkalaista saapuivat Korsikalle maaliskuussa 1676 ja he perustivat menestyvän siirtokunnan. Osa kreikkalaisista pyrki sulautumaan paikalliseen väestöön esimerkiksi siten, että monet vaihtoivat kreikkalaisen -akis sukunimen päätteensä italialaiseen muotoon -acci. Kun korsikalaiset kapinoivat genovalaisia vastaan vuonna 1729 kreikkalaiset asettuivat genovalaisten puolelle, mikä johti korsikalaisten suorittamaan Paomian hävitykseen. Kreikkalaiset muuttivat Ajaccioon, jossa he asuivat seuraavien 40 vuoden ajan. Kreikkalaisten ja korsikalaisten välit paranivat lyhyen itsenäisyyden aikana, mutta he saivat itselleen Cargèsen alueen vasta Ranskan valtakaudella, jonne he sitten alkoivat rakentaa uusia taloja. Tästä syntyi kiistaa läheisten Vicon ja Niolon kylien asukkaiden kanssa, jotka laidunsivat lampaitaan alueella talvisin. Vuoteen 1830 asti kreikkalaiset asuivat vaihtelevasti Ajacciossa ja Cargèsessa, mutta kun suhteet paikallisiin ajanmyötä rauhoittuivat he asettuivat lopullisesti Cargèseen. Tämän jälkeen kreikkalaisten ja korsikalaisten välillä ei ollut merkittäviä yhteenottoja ja kreikkalaiset sulautuivat paljolti paikallisiin. Nykyisin suurin ero Cargèsen ja alueen muiden kylien välillä onkin vain se, että Cargèsessa vietetään edelleen monia ortodoksisen kirkon juhlia.


title: Cargèse

text: Cargèse sijaitsee keskimäärin noin sata metriä merenpinnan yläpuolella. Kylässä on kaksi 1800-luvulla rakennettua kirkkoa, jotka sijaitsevat toisiaan vastapäätä. Kreikkalaisortodoksinen kirkko on rakennettu 1852 paikalla sijainneen vanhemman kirkon kohdalle. Kirkkoon on ostettu Kreikasta ikoneita, joista vanhimmat ovat vuodelta 1676. Ortodoksista kirkkoa vastapäätä on korsikalaisten vuonna 1817 rakentama roomalaiskatolinen kirkko. Kunnan alueella sijaitsevan Plague du Péron rannan niemenkärjissä Pointe d'Omignassa ja Pointe de Gargésessa on kaksi Genovan valtakauden aikana rakennettua vartiotornia.


title: Cargèse

text: Cargèsen väestömäärä on ollut jatkuvassa kasvussa. Vuonna 2007 asukkaita oli 1 137 väestötiheyden ollessa 24,7 per km². Vuosien 1999–2007 välillä väestömäärä kasvoi 1,8 %. Suurin osa asukkaista, 54,5 %, on 20–64-vuotiaita. Alle 20-vuotiaita oli 17,9 % ja yli 64-vuotiaita 27,7 % väestöstä. Yli 5-vuotiasta 146:lla oli asunto myös jossain muussa kunnassa.


title: Sextans A

text: Sextans A on epäsäännöllinen kääpiögalaksi, joka on osa Paikallista ryhmää. Se on Maasta käsin yksi ryhmän kaukaisimmista kohteista, ja etäisyys sinne on 4 300 000 valovuotta. Sextans A:n läpimitta on noin 5 000 valovuotta. Galaksin tähdet ovat pääasiassa nuoria sinisiä tähtiä. Maasta katsottuna galaksi vaikuttaa neliömäiseltä.


title: Sextans B

text: Sextans B on epäsäännöllinen galaksi, joka on joko osa Paikallista ryhmää tai juuri sen ulkopuolella. Galaksi sijaitsee Sekstantin tähdistössä. Se on Maasta käsin yksi ryhmän kaukaisimmista kohteista, ja etäisyys sinne on 4 440 000 valovuotta. Galaksin massan on arvioitu olevan 2 × 10 kertaa Auringon massa. Sextans B etääntyy Linnunradasta nopeudella 300 m/s.


title: Evian Thonon Gaillard FC

text: Évian Thonon Gaillard FC on ranskalainen jalkapalloseura, joka on perustettu vuonna 2003. Seura on perustettu Gaillardin pikkukaupungissa lähellä Sveitsin rajaa, mutta vuodesta 2007 sen kotipaikka on ollut Thonon-les-Bainsissa. Seura putosi pääsarjasta Ligue 2:een keväällä 2015 ja pelaa nykyään alasarjoissa.


title: Evian Thonon Gaillard FC

text: Seura perustettiin vuonna 2003 nimellä "Football Croix-de-Savoie 74", kun "FC Gaillard" ja "FC Ville-la-Grand" yhdistivät toimintansa. Gaillard oli perustettu vuonna 1924 ja pelannut lähes koko olemassaolonsa ajan aluetasolla Ligue Rhône-Alpes'ssa. Seuran ensimmäinen kausi päättyi kolmanteen sijaan Championnat de France amateurin B-lohkossa ja kauden jälkeen Croix-de-Savoie nousi Nationaliin. Menestystä ei kuitenkaan National-tasolla tullut ja kauden 2005–2006 päätteeksi Croix-de-Savoie putosi jälleen CFA:han.


title: Evian Thonon Gaillard FC

text: Vuonna 2007 Croix-de-Savoie yhdisti toimintansa "Olympique Thonon-Chablais'n" kanssa ja uudeksi nimeksi tuli "Olympique Croix-de-Savoie 74". Samalla seura siirtyi Gaillardista Thonon-les-Bainsiin, jossa oli vaatimukset täyttävä stadion. Kaudella 2008–2009 seura voitti CFA:n B-lohkon ja nousi jälleen Nationaliin. Kesällä 2009 seuran nimi muutettiin nykyiseen muotoonsa, kun seuran kunniapuheenjohtajaksi tuli Danonen johtaja Franck Riboud. Riboud'n johdolla Évian alkoi panostaa seuraorganisaation ja junioritoiminnan kehittämiseen. Tammikuussa 2010 seuran päävalmentajaksi tuli Bernard Casoni , joka johdatti seuran sensaatiomaisesti Nationalin mestariksi ja nousuun Ligue 2:een.


title: Evian Thonon Gaillard FC

text: Nousu Ligue 2:een aiheutti Évian'lle ongelmia stadionin suhteen, sillä Stade Joseph-Moynet ei täyttänyt LFP:n asettamia vaatimuksia. Seura olisi halunnut pelata kotiottelunsa Sveitsiin puolella Stade de Genèvellä, mutta stadionin kotijoukkueen Servette FC:n mukaan kenttä ei välttämättä kestäisi kahden joukkueen pelejä. Ranskan jalkapalloliitto asettui tukemaan Évian'n pyrkimyksiä pelata Genevessä, mikäli UEFA hyväksyy siirron. UEFA ei kuitenkaan hyväksynyt siirtymistä, vaan piti Annecyssä sijaitsevaa Parc des Sportsia parempana vaihtoehtona.


title: Evian Thonon Gaillard FC

text: Kaudella 2010–2011 Évian pelasi Bernard Casonin alaisuudessa loistavan kauden ja varmisti historiallisen nousunsa pääsarjaan kierros ennen sarjan päätöstä. Évian aloitti historiansa ensimmäisen liigakauden kohtuullisen hyvin ja oli syyskauden jälkeen liigassa 11:s. Casoni ilmoitti jouluna 2011, ettei jatka päävalmentajana kauden jälkeen. Seurajohto ei jäänyt odottelemaan kesään, vaan erotti Casonin 1. tammikuuta 2012. Seuraavana päivänä hänen seuraajakseen palkattiin Pablo Correa.


title: Pikkutunnelimyyrä

text: Pikkutunnelimyyrä ("Microtus subterraneus", syn. "Pitymus subterraneus") on peltomyyrien sukuun ja "Terricola"-alasukuun kuuluva jyrsijälaji. Lajia ei tavata Suomessa. Se muistuttaa kenttämyyriä jopa hampaistoltaan, mutta on tummemman harmaa ja sillä on välipäälaenluu toisenmuotoinen.


title: Pikkutunnelimyyrä

text: Sen levinneisyysalueeseen kuuluu Keski-Eurooppa, Balkanin niemimaa, Italia, Turkki ja osa Länsi-Eurooppaa ja Venäjää. Pikkutunnelimyyrän elinympäristöä ovat kohtalaisen kosteat pellot. Lajia pidetään erityisen eurooppalaisena. Ilmenjärven ja Äänisen seudun esiintymiä arvellaan jääkauden jälkeisen lämpökauden aikaisiksi reliktiesiintymiksi.


title: Pikkutunnelimyyrä

text: Pikkutunnelimyyrät liikkuvat pääasiassa yöaikaan, mutta suuren ravinnontarpeensa takia niitä esiintyy joskus myös päivänvalossa. Ravintoa ne etsivät alakasvillisuuden seasta ja maan alta. Pikkutunnelimyyrät ovat nopeita liikkujia ja osaavat myös hyppiä. Enimmäkseen lajin yksilöt elävät kaivamissaan maanalaisissa käytävissä.


title: Yleisurheilun alle 20-vuotiaiden Euroopan-mestaruuskilpailut 1983

text: Vuoden 1983 yleisurheilun alle 20-vuotiaiden Euroopan-mestaruuskilpailut käytiin Schwechatissa, Itävallassa.


title: Siyəzən

text: Siyəzən (lausutaan [sijäzä’n], ) on kaupunki Azerbaidžanissa. Se sijaitsee lähellä Kaspianmeren rantaa 103 kilometriä Bakusta luoteeseen. Kaupunki on Siyəzənin piirin keskus. Sen kautta kulkee Bakusta Venäjälle johtava rautatie ja M2-valtatie. Asukkaita on 25 200 henkeä (vuonna 2010).


title: Siyəzən

text: Paikkakunta on syntynyt "Qızıl-Burunin" (ven. Кызыл-Бурун, "Kyzyl-Burun") rautatieaseman ympärille. Vuonna 1940 siitä tuli hallintopiirin keskus, vuonna 1941 kaupunkimainen taajama ja vuonna 1954 Siyəzənin kaupunki. Vuonna 1959 alue liitettiin Dəvəçin piiriin. Uudelleen Siyəzənin piiri perustettiin vuonna 1992. Seudun talous perustuu öljyn ja kaasun tuotantoon.


title: Canterburyn linna

text: Canterburyn linna on normannilinna Canterburyssä Englannissa. Se on yksi kolmesta Kentin linnasta, jotka rakennettiin Hastingsin taistelun jälkeen Doverista Lontooseen johtavalle tielle.


title: Canterburyn linna

text: Keskuslinna on rakennettu kuningas Henrik I:sen käskystä. Nykyään linna on avoinna yleisölle ympärivuotisesti.


title: Şabran

text: Şabran (; vuoteen 1990 saakka "Dəvəçi", ven. Дивичи́, "Divitši") on kaupunki Azerbaidžanissa. Se sijaitsee Kaukasusvuoriston pääjonon reuna-alueella 122 kilometriä Bakusta luoteeseen. Kaupunki on Şabranin piirin keskus. Sen kautta kulkee Bakusta Venäjän rajalle johtava M2-valtatie sekä Bakun ja Moskovan välinen rautatie. Asukkaita on 23 400 henkeä (vuonna 2010).


title: Şabran

text: Dəvəçistä tuli hallintopiirin keskus vuonna 1930, kaupunkimainen taajama vuonna 1944 ja kaupunki vuonna 1961. Se on maatalousalueen keskus, jossa toimii rautatieliikennettä palvelevia yrityksiä, mattotehdas sekä elintarvike- ja rakennusteollisuutta. Vuonna 2010 Dəvəçi nimettiin seudulla sijainneen keskiaikaisen kaupungin mukaan "Şabraniksi".


title: Xanlar Səfərəliyev

text: Xanlar Həsən oğlu Səfərəliyev (, 1885 nykyisen Füzulin piirin Qoçəhmədlin kylä – 1907 Baku) oli azerbaidžanilainen bolševikkivallankumouksellinen.


title: Xanlar Səfərəliyev

text: Xanlar Səfərəliyev syntyi köyhän talonpojan perheseen. Koulun jälkeen hän lähti ansiotöihin Bakuun. Hän liittyi Venäjän sosiaalidemokraattiseen työväenpuolueeseen vuonna 1904, levitti vallankumouksellista propagandaa ja johti öljytyöläisten lakkoja. Səfərəliyev oli yksi sosiaalidemokraattisen Hümmət-ryhmän johtajista. Öljyteollisuuden palkkamurhaaja haavoitti häntä kuolettavasti syyskuun 20. päivän vastaisena yönä vuonna 1907. Səfərəliyevin hautajaisista muodostui kahdenkymmenen tuhannen hengen mielenosoitus. Josif Stalin piti puheen hänen haudallaan.


title: Xanlar Səfərəliyev

text: Nykyinen Göygölin kaupunki oli nimetty Səfərəliyevin mukaan vuosina 1938–2008.


title: Tasapainopalkka

text: Taloustieteessä tasapainopalkka tarkoittaa palkkatasoa, jolla työntekijöistä ei ole pulaa eikä ylitarjontaakaan. Liian korkealla palkalla kaikki työntekijät eivät työllisty ja liian matalalla palkalla halukkaita työntekijöiden ottajia (työnantajia) olisi enemmän kuin työntekijöitä on tarjolla.


title: Tasapainopalkka

text: Ammattiliittoilla on tapana asettaa palkat yli työn tasapainohinnan, koska liittojen sisäpiiriläisenemmistö hyötyy tällaisesta ulkopiiriläisten jäädessä työttömiksi palkankorotuksen vuoksi. Tämä työttömyys on siis ”tahdonvastaista” työttömien mutta ”vapaaehtoista” ammattiliiton näkökulmasta.


title: Martakert

text:
Martakert (, , ) on kaupunki virallisesti Azerbaidžaniin kuuluvassa, mutta de facto itsenäisessä Vuoristo-Karabahin tasavallassa. Se sijaitsee Karabahvuorten itäpuolella 62 kilometriä Stepanakertista pohjoiseen. Kaupunki on tasavallan Martakertin piirin keskus. Asukkaita on 4 200 henkeä (vuonna 2009).
Martakertista tuli Vuoristo-Karabahin autonomiseen alueeseen kuulunut piirikeskus vuonna 1939, kaupunkimainen taajama vuonna 1960 ja kaupunki vuonna 1985. Neuvostoaikana siellä toimi elintarviketeollisuutta ja puunjalostuslaitos. Vuonna 1989 kaupungissa oli 8 300 asukasta.


title: Martakert

text: Azerbaidžan nimesi Martakertin "Ağdərəksi" marraskuussa 1991. Lokakuussa 1992 maan parlamentti lakkautti Ağdərən piirin ja liitti sen Tərtərin piiriin. Vuoristo-Karabahin sodan aikana kaupungin omistuksesta käytiin kiivaita taisteluja.


title: Juutalaisberberi

text: Juutalaisberberi on berberijuutalaisten puhuma berberikieliin kuuluva juutalaiskieli. Kielellä oli vuoden 1992 arvion mukaan noin 2 000 puhujaa, joista kaikki asuivat Israelissa. Kielen alkuperäiset puhuma-alueet ovat Marokon ja Algerian Atlasvuorilla, mutta kielen puhujat muuttivat sieltä Israeliin 1960- ja 1970-luvuilla.


title: Juutalaisberberi

text: Kieltä käytettiin tavallisen kanssakäymisen lisäksi myös kulttuurissa ja uskonnollisissa teksteissä. Juutalaisberberille käännettiin uskonnollisia tekstejä hepreasta, arabiasta ja katalaanista käyttäen heprealaisia kirjaimia. Nykyisin käytännössä kukaan kielen puhujista ei ole yksikielinen.


title: Palkkajousto

text: Työn kysynnän hintajousto eli palkkajousto on työn kysynnän suhteellinen muutos jaettuna palkan suhteellisella muutoksella. Suomessa se on arviolta -0,4 ... -1.


title: Palkkajousto

text: Palkkajousto -0,5 tarkoittaisi, että jonkin yrityksen tai alan palkkojen nousu 1 %:n verran vähentää sen yrityksen tai alan työllisyyttä keskimäärin 0,5 %.


title: Palkkajousto

text: Mitä suurempi palkkajousto on, sitä enemmän pienikin palkanalennus parantaa työllisyyttä. Lyhyellä aikavälillä joustot ovat pienempiä, joten kaikki vaikutukset työllisyyteen eivät näy heti.


title: Palkkajousto

text: Palkkojen aleneminen lisää työllisyyttä kahdella tavalla:


title: Palkkajousto

text: Palkansaajien tutkimuslaitoksen selvityksen mukaan pitkän aikavälin työvoiman kysynnän palkkajousto on Suomessa -0,4 (eri yrityksissä -0,1 .. -2,1, elintarviketeollisuudessa -0,7 ja vähittäiskaupassa -0,5).


title: Palkkajousto

text: Jaakko Kianderin tutkimuksen mukaan palkkajousto olisikin pitkän aikavälin keskiarvona -0,8, ja se olisi noussut -1:een (1980-1994), teollisuudessa nousu olisi tapahtunut vasta vuoden 1990 jälkeen. Palkkajousto ohitti -1:n rakennus-, kuljetusväline-, elektroniikka-, elintarvike- ja tevanake-aloilla (tekstiili, vaate, nahka, kenkä) ja oli suurimmillaan keskisuurissa yrityksissä.


title: Palkkajousto

text: Jaakko Pehkosen tutkimuksessa suurista teollisuusyrityksistä palkkajoustoksi tulikin -0,97 (1985-1995).


title: Missä olet, Susan?

text: Missä olet, Susan? () on vuonna 1985 ilmestynyt yhdysvaltalainen komedia-draamaelokuva, jonka on ohjannut Susan Seidelman. Elokuvan pääosassa näyttelevät Rosanna Arquette ja Madonna.


title: Missä olet, Susan?

text: Roberta (Rosanna Arquette) on New Jerseyssä asuva tyytymätön kotirouva. Hän on kiinnostunut naisesta, jonka elämää hän seuraa vain lukemalla lehden ”henkilökohtaista”-palstaa. Eräänä päivänä palstalla julkaistaan kirjoitus otsikolla ”Missä olet, Susan?”, jossa mies ehdottaa naiselle tapaamista New Yorkin Battery Park -puistossa. Robertakin menee puistoon ja näkee väläyksen Susanista (Madonna). Näin alkaa tapahtumasarja, johon kuuluu niin väärä identiteetti, amnesia kuin muitakin farssin aineksia.Rosanna Arquette voitti BAFTA-palkinnon roolistaan Robertana; hän sai palkinnon kuitenkin sivuroolista, koska Madonna oli tuolloin suosittu. Kohtausten ja repliikkien lukumäärästä ja juonesta päätellen Arquette oli kuitenkin elokuvan päätähti.


title: Missä olet, Susan?

text: Arquette oli roolistaan ehdolla myös parhaan musikaali- tai komediaelokuvan naispääosan Golden Globe -palkinnon saajaksi.


title: Missä olet, Susan?

text: Elokuva oli ehdolla ranskalaisen César-palkinnon saajaksi kategoriassa parhaana ulkomaisena elokuvana.


title: Missä olet, Susan?

text: "The New York Times" -lehden elokuvakriitikko Vincent Canby nimesi elokuvan yhdeksi vuoden 1985 parhaista. Lehden kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Ecuadorin maakunnat

text:
Ecuadorin maakunnat ovat maan ylimmän tason aluehallintoyksiköitä. Ne jaetaan edelleen kantoneihin ja nämä puolestaan piirikuntiin ( ). Piirikunnat luokitellaan kaupunkikuntiin ja maalaiskuntiin ja niitä on kaikkiaan tuhat.
Jokaista maakuntaa johtaa prefekti, joka valitaan suoralla kansanvaalilla.
Maakunnat voidaan jakaa neljään alueeseen: 11 niistä sijaitsee ylänköalueella, kuusi rannikolla, kuusi Amazonin sademetsäalueella ja yhden muodostavat Galapagosin saaret.


title: Insider-outsider-teoria

text: Insider-outsider-teoria on teoria jota käytetään työn taloustieteessä selittämään taloudellisten toimijoiden käyttäytymistä tilanteessa, jossa joillain toimijoilla on enemmän etuoikeuksia kuin muilla. Teorian kehittivät Assar Lindbeck ja Dennis Snower vuonna 1984.


title: Olivier Blanchard

text: Olivier Blanchard (s. 27. joulukuuta 1948 Amiens, Ranska) on Kansainvälisen valuuttarahaston pääekonomisti. Research Papers in Economicsin mukaan hän on maailman siteeratuimpia taloustieteilijöitä.


title: Juhana Vartiainen

text: Juhana Mikael Vartiainen (s. 28. toukokuuta 1958 Helsinki) on suomalainen kansanedustaja. Hänet valittiin eduskuntaan vuoden 2015 vaaleissa. Ennen poliittista uraansa Vartiainen oli Valtion taloudellisen tutkimuskeskuksen (VATT) ylijohtaja.


title: Juhana Vartiainen

text: Vartiainen on työskennellyt Ruotsin ammattiliittojen taloustutkimuslaitoksen (Fackföreningsrörelsens Institut för Ekonomisk Forskning) johtajana, Palkansaajien tutkimuslaitoksessa ja Helsingin yliopiston kansantaloustieteen laitoksella. Hän on tutkinut muun muassa talouskasvua, ammattiliittoja ja sukupuolten välisiä palkkaeroja. Vartiainen oli Tasa-arvoasiain neuvottelukunnan jäsen vuosina 1997–2002.


title: Juhana Vartiainen

text: Vuodesta 2005 Vartiainen työskenteli Ruotsin kansallisen taloustutkimuskeskuksen (Konjunkturinstitutet) tutkimusosaston johtajana.


title: Juhana Vartiainen

text: Vartiainen oli Valtion taloudellisen tutkimuskeskuksen (VATT) ylijohtaja huhtikuusta 2012 huhtikuuhun 2015. Hän erosi tehtävästään tultuaan valituksi eduskuntaan.


title: Juhana Vartiainen

text: Luettuaan Karl Popperia, Karl Marxia, Väinö Linnaa ja muita Vartiainen päätyi SDP:hen vältelläkseen ääriliikkeitä.


title: Juhana Vartiainen

text: Vartiainen oli SDP:n talouspoliittisen työryhmän jäsen ainakin vuodesta 1992 ja ainakin vielä Antti Kalliomäen ministeriaikana. Hän oli myös puolueen ehdokkaana vuoden 1995 eduskuntavaaleissa.